شیعر و هزر، مانای کراوە.\nجووڵەکانی ئەو هەتاوە دەبڕم\nکە لە دەوری چاوەکانمدا دەنیشێ. ئیلیۆنۆرا برو Eleonora Bru\nبۆچی شیعر دەخوێنینەوە؟ ناکرێ لە بری شیعر، خەریکی کتێبی پیرۆز بین؟ شیعر لە حەقیقەتەکانی دنیا نزیکترمان دەکاتەوە یان ئایین؟ ئەوە شیعرە هانمان دەدا پتر لە خۆمان نزیک بکەوینەوە، یان ئایینەکان؟ تۆ بڵێی سەرکەوتنی شیعر بە سەر پیرۆزییەکان لەوێوە بێ کە لە یەککاتدا هەم گوزارە لە تاکەکەس و هەمیش کۆکەس و ئەوانیدیکەیش دەکا؟ ئەوە بۆچی لەوەتەی دنیا هەیە، شیعریش وەکوو بەردەوامیی بەردەوامە؟ دەشێ بوونی مرۆ پەیوەست بکەین بە بوونی شیعرەوە؟ شیعر جگە لە شیعرییەت، چیی دیکەیە مانیفێست دەکا؟ ئێمە بۆ ئەوەی شیعر بناسینەوە، چی دەبێ بە کۆمەککارمان، جگە لە شیعرییەتی دەق؟ ئەوە بۆچی هەر ژانرێک بە شێوەیەکی ئەقڵانی تێکەڵ بە شیعر ببێ، سەرنجکێشتر دەبێ؟ ئەو سیحرە لە کوێوە دێ کە دەڕژێتە شیعرەوە؟ شیعر جگە لە جوانی و چێژ، گەرەکە چیی دیکەیش لە خۆدا هەڵبگرێ، تا شوێنپێیەک لە سەر خاکی زمان و هزر و خەیاڵمان بەجێ بهێڵێ؟ شیعر کە نامانگەیەنێ بە هیچ یەقینێک، هۆکار چییە ئێمە ئەوەندە خۆمانی پێوە قاڵ دەکەین؟ ئەو سەرچاوەیە لە کوێوەیە کە شیعر تێیدا هەڵدەقوڵێ؟ بۆچی کاتێک شیعری کوردی کەمێک لە سۆز دوور دەکەوێتەوە و پەنا بۆ هزر دەبا، یان لەوێدا نیشتەجێ دەبێ، خوێنەری کەم دەبێ؟ چما ئەوە تەنها شیعرە جوانەکانن دەستەمۆ نابن؟ شیعر بۆچی دەبێ هەڵگری هیچ ڕەهەندێکی دیاریکراو نەبێ، تا لەو ڕێگەیەوە بەرەوڕووی بڕۆین و بە نێو قووڵایی و شوێنە لاتەریکەکانی شۆڕ ببینەوە و پتر لە وەهمەکانی نزیک بکەوینەوە؟\nئەمانەی سەرەوە، ئەو شەپۆڵە پرسیارانەن کە هەردەم لە شوێنێکەوە بەرەو شوێنێکی جوداوازتر دەمگوازنەوە و ناتوانم بە هۆیانەوە هەدا بدەم. خوێنەر، بۆ ئەوەی بتوانێ لە حەقیقەتی شیعر نزیک بکەوێتەوە، نابێ بیەوێ لە دوای ڕامکردنی (مانا)وە بگا بە بنبەست، ئەمە ئیشی خوێنەر نییە، بەڵکوو دەبێ بە دوای چێژ و جوانی دا بگەڕێ.\nجوانییە ڕاستەقینەکان هی شیعرن، بەڵام شاعیر نا. شیعر و شاعیر زۆر لە یەکتریی جیاوازن، من پێوەندییەکی ئەوتۆ نابینم لە نێوان ئەم دووانەوە، پێوەندییەک ئەگەر گەییشتین بە (ئەو)، ئەوا یەکڕاست (ئەویدی) لە بەردەمماندا قووت ببێتەوە. شیعر تاکە پێوەندییەکە، تاکە سەرچاوەیەکە لە یەککاتدا هەم هەڵگری حەقیقەت و هەم فەنتازیایشە، لێ بە بێ ئەوەی زیان بە هیچ کامێکیان بگەیەنێ.\nزمان و وشە دەورێکی گاریگەر دەگێڕن لە خستەڕووی ئێستێتیکا و خەوشەکانی دەق، هەموو دەقێک، پێش زمان، بە هۆی وشەوە دەناسرێنەوە. من وا هەست دەکەم "یەکەمجار وشە هەبوو" لەم ڕووەوە هەڵگری بایەخی تایبەت بە خۆیەتی و هەمان ئەو ڕایەڵی پێوەندییە ڕیشئاژۆیییە دەنوێنێتەوە کە لە سەرەوە ئاماژەم بۆی کردووە.\nئەوی بە سەر وشەدا زاڵ بوو، دەکارێ بە سەر زمانیش دا زاڵ بێ، کە بە سەر زمانیش دا زاڵ بوو، دەکارێ چێژ خەڵق بکا، هەر وەختێکیش چێژ خەڵق بوو، ڕەهەندێکی جوانی خۆیمان پیشان دەدا، کە جوانییش پەیدا بوو، دەق لە گەلێک لایەنەوە خۆی مانیفێست دەکا و دەرگەکانی وجود زێتر بە ڕووماندا وازی دەبن.\nشیعر دەبێ موسافیر بێ، شاعیریش ڕوانینوان. ئەو وەختانەی شاعیر قووڵ لە شتەکان دەنۆڕێ و بیردەکاتەوە لە هەبوون و پێوەندییەکانی نێوان شتەکان و مرۆ، فیکر و شیعر، گوتنی نەگوتراوەکان بە کۆمەکی گوتراوەکان؛ شیعر وەک موسافیرێک ڕێ دەبڕێ، موسافیر ئەگەرچی پێویستیی بە هاوڕێ هەیە، هەندێک جاریش بە دوویدا دەگەڕێ، لێ نازانێ ئەوی بەرەوڕووی دەبێتەوە کێیە و چۆن لێی نزیک دەکەوێتەوە؛ ئەمەیش هەمان پێوەندیی نێوان شیعر و خوێنەرە.\nگەورەیی لەو شیعرەدا نییە کە قبووڵی دەکەین، ئەوەی لە یادەوریشمان دا نامێنێتەوە، لە چکۆڵەییی نییە، بەڵکوو ئەمە پەیوەستە بە مەعریفەی (منی خوێنەر) بۆ ئەو شیعرەی لە بەرانبەریدا دەوەستم. ئەو وەختەی لەگەڵ شیعرێکدا بەریەککەوتن چێژ دەئافرێنێ، مومکین نییە ئەمە لە مەودافراوانیی شیعر بێ، چونکە جاری وەها هەیە، ئەو دۆخەی تێدیدا دەژیین، دۆخێکە تێکەڵ بە لەحزەی نووسین- شیعر، یان کەشێکی ئارامە و خوێندنەوەی ورد، چێژمان لە کن جێ دەهێڵێ.\nڕوخسار و ناوەوەی شیعر پێوەندییەکی بەتین لە نێوانیاندا هەیە، مەمیشە خوێنەرگەلێک هەن ناتوانن لە شیعر تێبگەن، ئەمە بەرئەنجامی نا ماقووڵیی شیعرەکە نییە، بەڵکوو هی ئەوەیە خوێنەرانی کورد تەنها ڕوخساری ئەو شیعرە دەبینن، واتە؛ بەرەو پەنهانەکانی نابنەوە، لێرەوەیە کە شوێنپێی هەڵکۆڵین لەق دەبێ و ساکاریی سەرنجدان شوێنی دەگرێتەوە، هەر وەختێکیش خوێنەر گەییشت بەم ئاستە بنبەست و ناڕۆشنە، پتر لەوە نزیک دەکەوێتەوە کە ڕەهەندەپەنهان و ڕۆشن و ئێستێتیکییەکانی شیعر لە خۆی گوم بکا.\nشیعری جوان بە ئەفسوون سەرنجمان بۆ لای خۆی کێش دەکا، هەر ئەو ئەفسوونەیشە دەبێ بە کۆمەککارمان تا پتر چێژی لێ وەربگرین و بەرەو گەلێک کەلەبەری وەها بڕۆین کە چاوەنۆڕییمان نەکردبێ.\nشیعری جوان تەنها بۆ ئەوە نانووسرێ تا بخوێندرێتەوە و شتگەلێکی دیکەیشمان پێ پیشان بدا کە ئێمە تەسەووری ناکەین، بەڵکوو بۆ ئەوەیش دێتە بەردەم چاوانمان تا دەرگە ڕەپێشکراوەکان وازی بکەین بە ڕووی گوماندا، تا بەرەو جوداوازیی هەڵکشێین و لە ئێستێتیکایش پتر نزیک بکەوینەوە.\nهەمیشە ئەو شیعرانە دەمێننەوە کە لە (مانای کراوە)ی بیرلێکراوەدا نیشتەجێن، واتە بە تەنها خوێندنەوەیەک و ڕاڤە بۆکردنێک ڕووت نابنەوە، چونکە بۆ ئەوە نووسراون تا شمەکەکانی بەر زمان پتەوتر بکەن.\nهەرگیز ناتوانین بە خوێندنەوەی شیعر مەعریفە پەیدا بکەین، بەڵام دەشێ خەیاڵمان فراوانتر بکەین و ببین بە پردێک لە نێوان بە یەکترگەییشتنی مانا و مەجاز.\nئەو شیعرانەی تەنها دیوێکیان هەیە، بە تەنها خوێندنەوەیەکیشیان بەسە، ئەگەر زیاد نەبێ، هاوکات ئەوانەیش کە ڕەهەندگەلێکی کراوە و قووڵیان لێ دەبێتەوە، نە بە خوێندنەوەیەک تینوویەتیمان دەشکێنن و دەبن بە پاڵنەر تا لە حەقیقەتی دەقەکە نزیک بکەوینەوە، نە دەهێڵن بە سانایییش بەریەککەوتن لە نێوان خۆیان و خوێنەرانیاندا بێتە ئاراوە.\nئێمە شاعیرگەلێکی زۆرمان هەن، بەردەوام دەنووسن و دەخوێندرێنەوە و ڕاڤەگەلی بێشووماریش بۆ دەقەکانیان دەکردرێ، شاعیرگەلێکمان هەن پێش بڵاوکردنەوەی دەقێک، ئەو دەقە دەدەن بە چەند کەسێک تا لە بارەیەوە بنووسن، یان دروستتر بڵێین: بیسەلمێنن هێشتا ناماقووڵیی هەیە و دەتوانن مومارەسەی بکەن، بەڵام تا ئێستە کەسمان نەبینی بتوانێ تەنها پارچە شیعرێکی وەها ڕاڤە بکا، با لە ڕوانگەی خۆیشییەوە بێ:\nلە یەکەوە تا من بژمێرە\nبە تۆدا پەتوویەک پیاتا بەم\nبێ پەردە و بە سووکی پێت ئەڵێم\nکەمێک سپیاییەکان لا ئەیەم\nنیشتەجێی سوورێک بە\nکێ دەزانێ ڕەنگە قەدەر بۆ پەتوویەک تر\nهێندەسەی ناو لەپت نووسرابێ، ها؛؟\nڕەزا عەلی پوور؛ قاڵییەک دەناسم لە هەرچی گوڵیەتی ماندووە، ل 45.\nشیعری وەها لە نێو کورددا کەمە، تەنانەت وەکوو کۆپلەیش. لە سەرەوە باسم لەوە کرد کە شیعری جوان نیشتەجێی (مانای کراوە)ەیە، ئەگەرچی ئەم نووسینەی ئێمە خوێندنەوەیەک نییە بۆ شیعری کوردیی، بەڵکوو وەستانە لە سەر شیعرێکی سوێدیی کە نووسیارەکەی (ئیلیۆنۆرا برو)ە، لێ ئەم نموونەیەی سەرەوە هەوڵێکی جوانە بۆ چوون بەرەو دنیا، دنیایش هەر لە (من)ەوە دەستپێ دەکا، وەک ڕەزا ئاماژەی بۆ کردووە لە یەکەم دێردا. پرسیارکردن لە شیعری کوردیدا کەمە، وەکچۆن وەستان لە سەر بوونی مرۆ و چەقۆیش کەمە، لەو شیعرانەیش کە ئیشیان لەسەر چەقۆ کردووە، تەنها ئیسماعیل ڕەمزە، نەک چەقۆیەکی دی...\nپەنجەرەیەک دەتوانێ هەموو شەو ئاوەڵا بکاتەوە و\nبە سەر ژیان و مەرگدا بڕیار بدات\nبێ ئەوەی دەرگاکانی شەو دابخەی،\nبڕۆ بخەوە. ئیلیۆنۆرا برو Eleonora Bru\nبە سەرنجدان لەم کۆپلە بچووکە، پاشان وردبوونەوە لێی، هاوکات ڕاڤەبۆکردنی، پەی بە زمانێکی تۆکمە، دەستگرتن بە وشە، وێنەگەلێک، مانای تێکچڕژاو لەگەڵ مەجاز، دەبەین و بە دەقێک ئاشنا دەبین کە سەرنجکێشە. لەم کۆپلە چوار دێرییەی سەرەوەدا، دوو وێنەی جوان هەن، وێنەیەک کە پێمان دەڵی دەتوانین بە (کردنەوەی پەنجەرەیەک) سەرتاپای (ئەمشەو) ڕووناک بکەینەوە، لێرەوە تێدەگەین زمان وەک هەبوویەک، وەک دەسەڵاتێکی بە ئیرادە سەرکێشیی خۆی نواندووە، ئەمەیش لەوێوەیە کە دەبینین چەند وشەیەک، بە شێوەیەکی تەواو هونەریی، سکێچێکمان بۆ دەکێشێن، لە یەککاتدا هەم سووریالییانە، هەمیش ئاسایییەکی سادە، هاوکاتیش قووڵ.\nکەواتە؛ (پەنجەرە)ی نێو ئەم دەقە، پەنجەرەیەکە لە نێوان دوو بەرداشدا، واتە (ئێمە) دەتوانین لەم پەنجەرەیە هەم بە (ڕووناکیی- بوون) ئاشنا ببین، هەمیش بەرەو خامۆشبوون ڕێ بکەین، ئەمە وەک بە شیعرکردنی (هەبوون) وەهایە، چونکە لە ژیانیش دا (ئێمە) دەتوانین هەم بە شادمانیی بژیین، هەمیش بە شێوەیەک کە نێرگزییەت باڵی بە سەرماندا بکێشێ. دواجار، ئەو (پەنجەرە)یەی (ئیلیۆنۆرا برو) باسی دەکا و هێزەکانی پیشانی ئێمە دەدا، دەکرێ وەها تەماشای بکەین کە ئەم شاعیرە لە هەناوی ئەم وێنایەوە، سەرنجمان بۆ ئەوە ڕادەکێشێ کە لە سەردەمی عەولەمەدا (مرۆڤ)، پاش ئەو هەموو بیرکردنەوەیە، هاوکات ئافراندنانە، تەسلیمی (ئامێرەکان)بووە، ئەمەیش بووەتە هۆکار بۆ داهێنانی ئەم دەقە.\nوێنەکەی دی، واتە: (بێ ئەوەی دەرگەکانی شەو دابخەی،/ بڕۆ بخەوە)، جگە لەوەی وێنەیەکی تەواو ژیگەڵەیە، هاوزەمان زۆر چڕ و ئێستێتیکییشە، بەو مانایەی کە لە ڕێگەی تێگەییشتمان لە ڕەهەندەکانی ئەم دەقە و قووڵبوونەوەمان لە ناوکۆییەکەیدا، بە ئەنجامێکی وەها دەگەین: دەتوانین لە ژیاندا (هەڵبەت ئەو وەختانەی کە مەیلی خۆشبەختیمان هەیە) واز لە ناشیرینییەکانی دەوروبەر، فێڵەکانی ئەوانیدی بهێنین، ئەمەیش بۆ گەییشتنە بە شادمانیی، دەنا دەتوانین لە نێو ڕەهەندەکانی ئەوانیشدا نیشتەجێ ببین، بەڵام ڕەنگە ئەوکات هێزێکی وەها شک نەبەین تا دووربکەوینەوە لە مەیلی بێزاربوون. کەواتە: لەم ناوکۆییەدا، ئەم کۆپلە شیعرەی سەرەوە، بە شێوەیەکی جواواز لە هەوڵی ئەوەدایە تا مەیلیمان لە شوێنێکی تاریکەوە بگوێزێتەوە بۆ شوێنێکی ڕۆشن، تا لەوێوە بتوانین تێڕابمێنین لە هەبوون و وتووێژ بکەین لە بارەی ئاریشەکانی، وتووێژ لەگەڵ خۆمان، هاوکاتیش دەوروبەر.\nئەمەی سەرەوە، بە دەر لەوەی کە وەکوو شیعر، شیعرێکە لە نەستەوەیە، هاوکات لە واقیعەوە بەرەو پەنهانەکانی خۆی دەچێ، بە شێوەیەکی زۆر هونەرییش تێکەڵ بە (فیکر) بووە، بەو مانایەی ئێمە دەتوانین لە ئەنجامی بیرکردنەوەیەکی فرەلایەنە لە بەرانبەر دەقەکەدا، پێوەندییەکانی نێوان هزر و مانا دیاریی بکەین، ئەگەرچی ئەم پێوەندییە لە شیعری کوردیدا کەمە و سەرچاوەکانی قسەکردن لە بارەیشیەوە بایی ئەوە نیین کە سوودیان لێ وەربگیردرێ بۆ لێکۆڵینەوە، بەڵام خوێنەر نابێ داببڕێ لە ئەنجامە بەدیهاتووەکانی خۆی، لە دوای تەواوکردنی هەر دەقێکەوە.\nلە ڕووکەشدا، کۆپلە شیعرەکەی (ئلۆنۆرا برو)، وشک و برینگە، چەند وشەیەکن لکێندراو بە یەکترییەوە، بەڵام لە دوای لێ ڕامان لە قوڵاییەکانی دەقەکە، بەرەو خودی ئێستێتیکا دەبینەوە. ئیشی هونەر ئەوە نییە جیهان بگۆڕێ، بەڵام ئەگەر ئەمەیشی بۆ کرا، ئەنجامەکە خراپ نابێ. هونەر هەوڵدەدا لە ناوەوەی خۆیدا دنیایەکی تایبەت بە خۆی بونیاد بنێ، هەوڵدەدا ئێمە لە ڕێگەی دنیاکەی وییەوە دنیای خۆمان جوانتر بکەین، واتە: ئەو جوانییەکانمان پیشان دەدا، بۆ ئەوەی بتوانین کەڵکی لێ وەربگرین. لەم ناوکۆییەوە، هاوکات بە گەڕانەوە بۆ ماناکانی دوو وێنەکەی نێو کۆپلە شیعرەکەی سەرەوە، تێدەگەین کە هونەر- شیعر، توانای گۆڕینی واقیعی نییە، بەڵام توانای هەیە بە شێوەیەک کە هەم لەگەڵ خواستمان دا بگونجێ، هەم ناکۆکیش بکەوێتەوە، بیاننوێنێتەوە. بۆیە دەتوانین لە ئەنجامی بیرکردنەوەمان لە شیعرەکەی سەرەوەدا، بەو شوێنە بگەین کە هونەر (شیعرەکە) ڕاڤەی خۆیمان دەداتێ بەرانبەر بە دنیا و کێشە جەوهەرییە، بەرانبەر بە نامۆبوون و بە ئامێربوونی شتەکان و مرۆ، یان ڕوونتر بڵێین (دەیاننوێنێتەوە) بە شێوەیەکی هونەریی. پێش لێ ڕامانمان لە شیعرەکە، وەها هەست دەکەین بەشێکی زۆر لە دەرگەکانی ماناکانی داخراون، بەڵام دوابەدوای مومارەسەکردنی چێژ و تێگەییشتن لە جیهانبینیی نووسیارەکە، خۆرسکانە دەرگەکان بە ڕووماندا وازیی دەبن و (مانای کراوە) لە بەردەمماندا قووت دەبێتەوە.\nدوابەدوای هەموو ئەمانە، واتە: (نواندنەوە)ی وەها تراژیدیایەک، دەبینین (منی شاعیر) هەست بە خەمگینیی ناکا، بە سەرنجدان لە بارودۆخ و شێوەژیانی ئەوروپییەکان، تێدەگەین کە ئەمە (بێ سۆز)یە، دەنا لە سەروەختی وەها دۆخێکدا، مرۆڤ بیەوێ یان نا، سۆز ئامادەییی دەبێ، ئامادەنەبوونی سۆز لە شیعری ئەوروپیدا، ئامادەنەبوونی هەستی بەرپرسیاریەتیی و مرۆیی و بیرکردنەوە نییە، بەڵکوو لەوێوە دێ کە مرۆڤی ئەوروپی، دەیەوێ ئەو کاتەی بە نیازە بیڕەخسێنێ بۆ (داخەکان)، ئەوا بە شێوەیەکی هونەریی و ئێستێتیکیی تەرجەمەی سەر زوبانی بکا، لەوێوەیش ببێ بە پردێک لە نێوان نووسیار و دنیا، تا ڕەخنە بەرهەم بهێنرێ.\nچاوەکانم خاڵین لە ڕووناکی\nتەنها شەو هەڵدەمژن.\nئومێدی بۆشایی دەخوازن.\nلە (کەم)ی ڕووناکیدا\nخۆم لە ناوەوە بەتاڵدەکەم\nتا ناخی خۆم دەپێکم.\nمن لەوێدا ڕاکشابووم،\nزەریایەکی ڕەش بە سەرمەوەبوو\nکە دەکرا ئاسمان بێ. ئیلیۆنۆرا برو Eleonora Bru\nپێشتر باسمان لەوە کرد کە نیگەرانیی شاعیرە ڕۆژئاواییەکان بەو شێوەیەی لە نێو وڵاتە ڕۆژهەڵاتییەکاندا بەدی دەکرێ، لە ئێستەدا بوونی نییە، ئەمە بە نیسبەت (سۆز) و (بەزەیی) و (لاواندنەوە)یش هەمان شتە، بەڵام ئەوان لەباتی ئیشکردن لە نێو ڕەهەندەکانی (سۆز) و هتد، دێن لە دەرەوەی ئەم هەستانە، دەگەڕێنەوە بۆ ناوەوەی کێشەکان، جوانییەکان، ڕەخنە دەگرن، ڕوانینەکانیان مانیفێست دەکەن. لێرەوە دەزانین بەشێک لەو هۆکارانەی دەق بەرەو زیندووبوون دەبەن، هەڵقوڵاوی ئەم هۆکارەیە، هاوکات بە شێوەیەکی چڕ و بیرلێکراوە تەوزیفکردنیەتی لە نێو نووسیندا.\nئەگەر بە وردی سەرنج لەو کۆپلەیەی سەرەوەیش بدەین، واتە: (چاوەکانم خاڵین لە ڕووناکی/ تەنها شەو هەڵدەمژن)، ئەو وێنایەی سەرەوە وەکوو خۆی، خۆی دەنوێنێ. ئەم دوو دێرانە، قووڵبوونەوەن لە وجوودی تاکەکەسێکی هۆشیار، قووڵبوونەوە لە بیرکردنەوە و تەماشاکردنی دەوروبەر و دنیا، بە شێوەیەک کە ئەو (تاکەکەس)ە خۆی مەیلی لێیەتی. ئەو دوو دێرە، لە ڕوخساردا ماناکانیان داخراوە، مەبەست لە مانای داخراو ئەوەیە کە خوێنەر دەتوانێ لێیان تێبگا، بەڵام کاتێک تێگەییشت، ئەو کات بەرەوڕووی مانای کراوە دەبێتەوە، بۆیە وا هەست دەکا ناڕۆشنیی ئەم دەقە، پەیوەستە بە ناڕۆشنییەکی دیکە، کە بیرکردنەوەیە. گەلێک جار لە سەروەختی تەماشاکردنی تابلۆیەکدا، وەها هەست دەکەین زۆر سادەیە (خۆ ڕەنگە لە ناواخنیشەوە هەمان شت بێ)، بەڵام کاتێک بەرەو پەنهانەکانی شۆڕدەبینەوە، تا دێ پێش چاومان تاریکتر دەبێ، مەبەستم ئەوەیە کە دەقەکە لە پاڵ ئەوەی قووڵتر دەبێ، وەرگرتنیشی ئەستەمتر دەبێ.\nنائومێدی چەند دیوێکی هەیە، هەر یەکێک لەو دیوانەیش تەعبیر لە خودێک دەکەن. کەواتە نائومێدی شتێک نییە ئێمە یان شاعیر بیگوازینەوە نێو چەند وشەیەک و لە بۆتەیەکدا بیتوێنینەوە، بەڵکوو ئەوە وشەکانن لە بۆتەی وی دا دەتوێنەوە و هەستکردن بە وجودی خۆیان بەو شێوەیەی شاعیر دەیەوێ، دەنوێنن. ئەو (پێڵو)انەی کە بە (ئومێد)ن لە (بۆشایی)دا بن، هاوکاتیش لە (کەمبوونەوە)ی (ڕووناکی)دا (هێمن)ن، هی چاوانێکن کە جوداواز دەنۆڕن لە دەوروبەر و ڕێکردنی مرۆ و گەشەکردنی دنیا و شتەکان.\nکاتێک مرۆ گەییشت بەم نائومێدییە وجودییە، دەیەوێ لەوێدا بە شێوەیەکی هێمن بمانگەڕێنێتەوە کن بیرکردنەوە و بە کاڵابوونی ئینسان. لێرەوەیە کە دیوە تاریکەکەی نائومێدی، تەرجەمەی سەر ئاگایی و وردبوونەوە و ئێستێتیکا دەبێ و دەبێ بە هۆکارێک تا بە شێوەیەکی سیستماتیک لە دیوەکانی دیکەی خۆمان و ئەوانیدیکەیش بڕوانین.\nبۆ ئەوەی لە نائومێدی تێبگەین، پێویستمان بە بیرکردنەوەی قووڵ هەیە، بیرکردنەوە لە دەرهاویشتە و دەرئەنجامەکانی. ناکرێ ئێمە نائومێد بین و لە ناخەوە شتێک تەنگی پێمان هەڵنەچنیبێ، چونکە ئەم تەرزە نووسینە ئافراندن خەڵق ناکا، تەنها لەو کاتانەدا نەبێ کە نووسەر بە شێوەیەکی قووڵ ئاگاداری نووسەرە بوونگەراکان و شێوازی بیرکردنەوە و (کافکا)گەلە نائومێدەکان ببێ، لە ڕاستیدا ئەمەیش یەکێکە لەو هەوڵگەلە بێشوومارانەی گەلێک لە پێناویاندا تێکۆشراوە، بەڵام ئەنجامەکان لە زۆرینەدا تەنها نووسینێکی بە ڕووکەش جوانیان خستووەتەوە.\nلە سەرەوەدا، باسمان لە نائومێدیی کرد، هاوکاتیش کورتبڕیی و ئێستێتیکیی دەقەکە، لە سەروو ئەمانەوەیش، بە شیعرکردنی فیکر، کە ئەمە یەکێکە لە هەوڵە هەرە جوانەکانی ئەم شاعیرە، بەو واتەیەی کە فیکری وەها تێکەڵ بە شیعر و کورتبڕیی کردووە، خوێنەر لە گەلێک کاتدا هەست بەوە نەکا لە نێوان ئەم دووانەدا پردێک هەیە، بەڵکوو ئەمان خۆیان پردن بۆ یەکتری و چوونە نێو بۆتەیەکی پرۆسەی نووسین لە دەقدا، ئەویش: بە شیعرکردنی فیکرە.\nلێرەوە، دەتوانین بڵێین فیکر دیوێکی دیکەی شیعرە لە ئێستەدا، ئەو زەمەنە بەسەرچوو کە تەرزە ڕوانینانێک هەبوون ئەوەیان بەیان دەکرد "ئێمە لە شیعردا تەنها بە دوای شیعر دەگەڕێین، لە فیکریشدا تەنها فیکر"، بۆیە ئەم ڕوانینە ئێکسپایەر بووە، چونکە لە دەرئەنجامی لێبوونەوەی ڕەهەندگەلێکی دی لە شیعردا، ئەوەمان بۆ ڕوون دەبێتەوە کە ئەمەی سەرەوە لە بیرکردنەوەیەکی سەڵت بەرهەم دێ - بۆ نموونە؛ لەمبارەیەوە دەتوانین سەرنج لە گەلێک شیعری هاوچەرخی ئێستە بدەین کە توانیویانە لە ڕێگەی تێکەڵکردنی فیکر بە شیعرەوە، داهێنانمان پیشان بدەن، ئەمانەیش هەندێک لە دەقنووسەکانن: ڕەزا عەلی پوور، هەندرێن، ڕامیار مەحموود، بەختیار عەلی، ئەحمەدی مەلا، فاروق ڕەفیق-.\nلە شیعردا چەندە شیعرییەت مەبەستە لە کن خوێنەری هۆشیار، هێندە و پتریش زمان. وەکچۆن لە زمانی ئافرێنەرانەوە شیعری خراپ بەرجەستە نابێ، ئەمە بۆ زمانیش وەهایە، چونکە زمانی باش، بیرکردنەوەی قووڵ، ئاگاداربوون لە ئەزموونەکانی دیکەی نووسەران، شیعری خراپ بەرهەم ناهێنێ، بەڵکوو ئێستێتیکا لە خۆیدا هەڵدەگرێ.\nدواجار بە کورتی: لەم شیعرەی (ئیلیۆنۆرا برو)دا، فیکر لە خزمەتی شیعر، شیعر لە خزمەتی شیعرییەت، زمان لە خزمەتی دەق، ئێستێتیکا لە خزمەتی ئافراندن و قووڵبوونەوەیش لە خزمەتی مانا شاراوەکاندایە. نووسەر کە گەییشت بە ڕوانینێکی وەها، مەبەستم ئەوەیە کە لە دوای ئەم تێکەڵەیە دەق پێشکێش بکا، هیچ گومانی تێدا نییە کە ئافراندن لە بەردەمماندا قووت دەبێتەوە.\nکیژە شاعیری شوێدی، ئیلیۆنۆرا برو (Eleonora Bru)، لە ساڵی (1979)، لە شاری ستۆکهۆڵم، لە سوێد لە دایک بووە. بە کەلۆریای لە فەلسەفە هەیە، بابەتی بەکەلۆرییەکەی خوێندنەوەی فیلمەکانی تارکۆفسکییە لە ڕوانگەی (ژیل دۆلۆز)ەوە. لە ڕۆژنامە، کۆوار و سایتە ئەلیکترۆنییەکانی وەک: www.tidningenkulturen.se و www.slynglar.se و www.bladstaden.seدا وێڕای شیعر، وتاریش لەسەر فیلم و شانۆ دەنووسێ. شایەنی باسە؛ فیلمی (ڤۆدگە لیمۆ)ی هونەر سەلیم لە سوێد پیشاندرا و ئیلۆنورا لەسەر ئەو فیلمەی نووسیوو، ئەم نووسینەش کراوە بە کوردیی لە ڕۆژنامەی (هاوڵاتی)دا بڵاوکراوەتەوە. هەروا ئیلیۆنۆرا لە زانکۆ لێکۆڵینەوەیەکی لەسەر کیمیابارانکردنی هەڵبجە و کاریگەریی گازی کیمیایی لەسەر ژینگە بە ناوی (سیسبوونی گوڵ لە بارانی ڕۆژگارێکی بە ژەهرکراودا) بە سوێدی نووسیوە، kurdistan Studies Journal. ئەم دەقەی سەرەوە کە ئێمە لە بارەیەوە نووسیومانە، لە کۆشیعری (نیگای دەست)ەوە وەرگیردراوە، کە (هەندرێن) لە سوێدییەوە کردوویەتی بە کوردیی. ئەم دیوانە بریتییە لە کۆشیعرێکی هاوبەشی: (هەندرێن، عەبدولموتەڵیب عەبدوڵڵا، ئیلیۆنۆرا برو و شێروان خدر)، کە لە ساڵی 2006دا لە چاپخانەی دیلان، لە سلێمانی چاپکراوە.


ئەو کردارانەی تەمەنی ئۆتۆمۆبێل کەم دەکەنەوە\n١- وەستانی لەناکاو:\nڕەنگە کاتێک ھەبێت کەوا پێویست دەکات وەستانی لەناکاو ئەنجام بدەیت بۆیە لەم حاڵەتەدا وەستانی لەناکاو زۆر پێویستە. بەڵام وەستانێکی توندی لەناکاو دەبێتە ھۆی ھیلاکیەکی زۆر لەسەر سیستەمی ھێواشکردنەوە و خێراتر خورانی بەنجەکان و ئەفلنجەکان وە ھەروەھا بەھەمان شێوەش خەرجی زیاتریش) دەکەوێتە سەر لەم پرۆسەیەدا.\nبەشێوەیەکی گشتی لێخوڕینێکی لەسەرخۆ وئاسایی، مەزندەکردنی ڕێگای پێش خۆت بۆ ئۆتۆمۆبیلەکەت و ژینگەکەت باشترە.\n٢- پێخستنە سەرپیدانی کلاج بەبەردەوامی:\nبەردەوام پێ لێنانی کلاج لەکاتی لێخوڕین بیرۆکەیەکی زۆر خراپە کلاجی ئۆتۆمبێلەکە زوو تێک بچێت و گرەنتی نیە.\nبەزۆری پێخستنە سەر کلاج کاتێک ڕوودەدات کە شووفێر ناتوانێ قاچی لەسەر پەیدان لابەرێ لەدوای گۆڕینی غێر یاخود لەکاتی ھەوڵدان بۆ تێپەڕین بەسەر ڕەمپە (ھیڵ ستارت).\n٣- پاڵەپەستۆ خستنە سەر بزوێنەر لەکاتی سەرمادا:\nھەندێ خەڵک بروای وایە کە ئەنجامدانی گەشتی کورتخایەنەکان سامناکە بۆ ئۆتۆمۆبیلەکەت لەبەرئەوەی ھەرگیز ڕۆنی بزوێنەرەکە بەتەواوی گەرم نابێت\nلەڕاستیدا ھەموو ئۆتۆمۆبیلێک لە دەستپێکی کارپێکردنی ساردە بۆیە گرنگترین شت ئەوەیە پاڵەپەستۆ نەخرێتە سەر بزوێنەرەکە کاتێ ساردە تاوەکو گەرم دەبێت.\nئەمەش کات بە بزوێنەرەکە دەبەخشێت بۆ گەرمبوون و دەورانکردنی ڕۆنەکە بەناو بزوێنەرەکە، دەیپارێزێت لە تێکچونی.\n٤- پشتگوێخستنی ھەڵگیرسانی گڵۆپەکانی ناو داشبۆرد:\nداشبۆردی ئۆتۆمۆبیلی تازە و سەردەم گڵۆپی زۆر زیارترن لە داری بلاکپولی کریسمەس\nھەندێکیان، وەکو گڵۆپی ئاوی خاوێنکردنەوەی جام و ھەندێکی تر دەتوانی پشگوێیان بخەیت تاوەکو ھەلی وەستانت دەبێت لە شوێنێک\nبەڵام گڵۆپەکانی تر پێویستیان بە پشکنینە لە زووترین کات. سەیرکردنی نامیلکەی دروستکەری کۆمپانیاکان بکە و بیانخوێنەوە و بۆ ئەوەی بتوانی مانای گلۆپی ئاگادارکردنەوەی ھەڵکراو بدۆزیتەوە لەناو داشبۆردەکەت و خۆت شارەزا بکەیت لەگەڵ ھەڵکردنی گلۆپە مەترسیدارەکان بۆ ئەوەی بزانیت کامەی پێویستی بە لادانی لەناکاوی سەرشۆستەیە لەکاتی لێخورین\nئەگەر ئەم ئاگادارکردنەوانەی خوارەوە لەنێو داشبۆردەکەت بەدیارکەون، ڕێنوێنی دەکرێیت بوەستیت و بەدوای ھاوکاری بگەڕێیت لە دوکانی خزمەتگوزاری نێوخۆی:\nگڵۆپی بزوێنەر – گلۆپی سیستەمی برێیک – گلۆپی دابەزینی ھەوای تایە – گڵۆپی ئێرباگ – گڵۆپی پەستانی ڕۆن – گڵۆپی ساردکەرەوە\n٥- خۆکێشان بە چاڵ و کەند و کۆسپ:\nڕاپۆرتەکان وادەردەخەن کەوا سێیەکی تەواوی ئۆتۆمۆبیلە تێکشکاوەکان بەھۆی ئەنجامی خۆپیادانی چاڵ و کۆسپە، بۆیە دەبێت ئەم چاڵانە لەسەر ڕیگایەکان لاببرێن و خۆتیان لێ بەدووربگریت. ئەم بەرکەوتنەش دەبێتە ھۆی چەمانەوە و قوپاوی ویلەکان پێکھاتەی تایەکان تێکدەدات و تێکدەشکێنێت.\nھەروەھا ھاوسەنگی لێخوڕین و ویلەکان لەناودەبات. لەبەرئەوەی ھەندێ لەچاڵەکان زۆر گەورە و رەقن لەکاتی بەرکەوتن، بەتایبەت لە کاتی تەڕی یاخود لەکاتی شەودا بەڵام لەھەر شوێنێ گونجاوبێت پێویستە خۆمانی لێبپارێزین.\nبۆیە خۆپێداکێشان بەناو چاڵ و کۆسپەکان بەخێرایی دەبێتە ھۆی تێکچونی بەشی پێشەوە و دواوە و بەشی ژێرەوەی ئۆتۆمۆبێلەکە گرنگترین شت تێکچونی سیستەمی ئەگزۆزی ئۆتۆمۆبێلەکەیە.\n3 مانگ پێشتر - Aug 17 2021 8:36AM\nپێشکەوتنی ئۆتۆمۆبێل بە پێی کات\nچ کاتێك پێویستە روونی ئۆتۆمبێلەکەت بگۆڕیت ؟\nسیستەمی (ABS) چییە و چۆن کاردەکات ؟\nبۆچی تایەی ئۆتۆمبێل رەنگی رەشە ؟!\nچۆن پارێزگاری لە بزوێنەری ئۆتۆمۆبێلەکەت دەکەیت\nنیشانەکانی پێش لەکار کەوتنی پاتری ئۆتۆمۆبێلەکەت !\nگەشەکردنی پیشەسازی ئۆتۆمۆبێل\nئەو ئۆتۆمۆبێلانەی بە سوتەمەنی کاردەکەن\nچ جۆرە ئۆتۆمبێلێک سووتەمەنی زیاتر سەرف دەکات ؟\nچۆن وادەکەیت ئۆتۆمۆبێلەکەت بەنزین کەم سەرف بکات ؟\nجامی ئۆتۆمۆبێلەکەت لە بۆیە پاک بکەوە\nیەکەم ئۆتۆمبێلی کارەبایی کەی دروستکرا؟\nیەکەم ئۆتۆمبێل لەکوێ دروستکرا؟\nدرێژترین تونێلی ئۆتۆمۆبیل لە جیھان\nچەند زانیاریەک دەربارەی درێژترین شەقام لە جیھان\nچەند زانیارییەک دەربارەی ئەو پیتانەی لەسەر تایە نوسراون\nچی دەکەیت گەر تایەی ئۆتۆمبێلەکەت لە رێگای خێرا تەقی


سەردانەكە پاش كەمتر لە مانگێك لە سەرهەڵدانی خۆپیشاندانەكانی ئێران ئەنجام دەدرێت. هەر چەند پەیوەندییەكی راستەوخۆ لە نێوان سەردانەكە و خۆپیشاندانەكاندا نییە، بەڵام بە شێوەیەكی ناڕاستەوخۆ تاڵە موویەك هەردوو روداو بەیەكەوە دەبەستێتەوە. هەر لە سەرەتای خۆپیشاندانەكاندا، تاران هەرێمی كوردستانی تاوانبار كرد و رایگەیاند كە خۆپیشاندانەكان لە هەولێر نەخشەیان بۆ دانراوە و خۆپیشاندەران لە هەولێرەوە فەرمانیان بۆ دەچێت. بەڵام سەردانەكە نیشانی دەدا كە دەشێت تاران پەلەی لە تۆمەتباركردنەكەدا كردبێت یاخود، لانی كەم، زێدەڕۆیی تێدا كردبێت.\nبەهەر حاڵ، سەردانەكە بەڵگەی ئەوەیە كە هەردوولا ئامادەییان تێدایە بۆ هەڵدانەوەی لاپەڕەیەكی تازە لە پەیوەندییەكاندا بە جۆرێك كە پوەندییەكە لەسەر بنەمای بەرژەوەندی و هاوكاری دابمەزرێت، بەتایبەتی كە لە پلانە سیاسییەكاندا جوگرافیا رۆڵێكی كارای هەیە و لە كۆتاییدا هەردوولا بە دراوسێی یەكتری دەمێننەوە.\nدەشێت بەو جۆرە سەیری سەردانەكە بكرێت كە پێداچونەوەیەكی ستراتیجییە بە پەیوەندییە سیاسییەكانی هەرێمدا. تا پێش ریفراندۆم، ئاراستەی سیاسیی هەرێمی كوردستان زێدەڕۆییەكی مەترسیداری لە هەڵسەنگاندنی رۆڵی فاكتەری نێودەوڵەتیدا تێدا بەدی دەكرا و رۆڵی فاكتەری ناوچەیی زۆر بە بچوكی دەبینرا. ئەم ئاراستەیە خەریك بوو وا لە كوردستان بكا وەكو ئیسرائیلی لێ بێت: دەوروبەرێكی ناحەزو دۆستانێكی دوور. بۆیە دەشێت سەردانەكە واقیعبینی بۆ سیاسەتی هەرێم بگێڕێتەوە و ئەو راستییە بەرجەستە بكاتەوە كە جوگرافیا هەرێمی كوردستانی كردۆتە دراوسێی ئێران و توركیا و عیراق و تیۆریی زەبری جوگرافیایی رێگا بە بەردەوامبوونی سیاسەتی هەڵگەڕانەوە لە دەوروبەر نادا.\nپێشتر حكومەتی هەرێم داوای لە ئەنكەرە كردبوو، فشار لەسەر بەغدا دروست بكا تاكو دەست بە وتووێژێكی بنیاتنەر لەگەڵ هەرێمدا بكا. بەڵام كارتەكانی بەر دەستی ئەنكەرە ئەوەندە زۆر نین كە بتوانێت لە دروست كردنی فشار لەسەر بەغدا، بە ئەندازەی پێویست، سەركەوتوو بێت. دیارە مەسەلەكە بۆ ئێران جیاوازە.\nئێران بەپشتگیریی جوگرافیا و مێژوو و هاومەزهەبی، تاكە لایەنە كە بتوانێت فشاری راستەقینە لەسەر بەغدا دروست بكا. بۆ هەرێم، مەسەلەكە لە هەندێ رووەوە وەك هەوڵدانێك بۆ دروست كردنی هاوسەنگییە كە ئەمەش خۆی لە خۆیدا پێویستە. هەندێ جار مامەڵەكردن لەگەڵ ئێران زۆر زەحمەتە، چونكە ئێران هەندێ جار وەك دەوڵەتێكی ئایدیۆلۆژی هەڵسوكەوت دەكات، هەندێ جار وەك دەوڵەتێكی خاوەن بەرژەوەندی و هەندێ جاریش دەكەوێتە ژێر هەژمونی رابردووی دێرینی ئیمپراتۆرییانەی خۆی. بەڵام لە هەموو بارودۆخەكاندا مامەڵە لەگەڵ ئێران مەحاڵا نییە، چونكە لە بەرەنجامی كۆتاییدا ئێران وەك هەر دەوڵەتێكی تر، دەوڵەتێكە بە دوای دابینكردنی بەرژەوەندییەكانی خۆیدا دەگەڕێت.\nئاسۆیەكی فراوان لەبەردەم هاوكاریی نێوان ئێران و هەرێمی كوردستاندا هەیە. هەرێم دەتوانێت لە رووی سیاسی و ئابوورییەوە لە ئێران سوودمەند بێت و لە هەمان كاتیشدا دەتوانێت تایبەتمەندی و جیاوازییەكانی خۆی بپارێزێت و بە دڵنیاییەوە دەشتوانێت سیاسەتی جیاواز و بەرژەوەند ویستی خۆی هەبێت، بەڵام نەك تا رادەی دروست كردنی هەڕەشە بۆ سەر بەرژەوەندییە ستراتیجییەكانی ئێران لە ناوخۆی عیراق و لە ناوچەكەدا. یەكێك لە گرنگترین بنەماكانی تیۆریی ئاسایشی نەتەوەیی دەوڵەتە دراوسێكانی عیراق، لەسەر بەرژەوەندیی بوونی عیراقێكی یەكگرتوو و لێك نەترازاو دامەزراوە. بۆیە گۆڕانی سنووری عیراق بە بێ هەماهەنگی لە نێوان عیراقییەكان، بە دڵنییاییەوە دەبێتە مایەی وروژاندنی دراوسێكان. ئەمەش بەم مانایە دێت كە جوگرافیای سیاسی فاكتەرێكە بۆ هاندانی هەرێمی كوردستان بۆ تێكهەڵكێشبونی هەرێم لە رووی سیاسی و ئابورییەوە بەشێوەیەكی هاوسەنگ لەگەڵ دەوروبەری خۆی و بەخشینی بەهایەكی زۆرتر بە بەرژەوەندی و پەرەپێدان و دیموكراسی.\nشاندی حكومەتی هەرێمی كوردستان 48 سەعات لە تاران دەمێنێتەوە. ئەو ماوەیەش بەسە بۆ تاوتوێ كردنی فایلە گرنگەكان و هەڵدانەوەی لاپەڕەیەكی تازەی پەیوەندیی باش لە نێوان هەردوولادا.


نوێکردنەوەی کوردئایتیگرووپ 2 | kurditgroup\nماڵەوە سه‌کۆ دیـــزاین\nنوێکردنەوەی کوردئایتیگرووپ 2\nکراوەیە ( ۔28۔ )\nدیارە دوای نوێکردنەوەی کوردئایتیگرووپ زۆر تێبینی و بۆچوون هەن سەبارەت بە ڕووکار و بەشە جیاکان.\nگرنگترین کار کە ئەنجامدراوە، گۆڕینی دروپالی 6 بۆ 7 بوو.\nبۆ ڕەچاوگرتنی هەموو تێبینی و ئامۆژگارییەکان، دەکرێت بەیەکەوە ڕووکارێک درووست بکەین کە بەدڵی هەموو لایەک بێت. مەبەست لێرە دەنگدان نییە لەسەر ڕووکارێک بەڵکو پێشکەشکردنی بیرۆکەیە. لەهەمان کاتدا دەتوانین لۆگۆیەک هەڵبژێرین، هەرچەندە بەڕای من هەڵبژاردنی فۆنتێک بۆ ئەم مەبەستە خۆی لە خۆیدا لۆگۆیە.\nهەر چۆنێک بێت، پڕۆسەی گۆڕانکاری بە پێی کات لەوانەیە چەند مانگێک بخایەنێت.\nڕێز و سڵاو\n1 / Kurdish EAgle\nدەستخۆش و ماندوونەبی کاک بەردەقانی،\nبرادەران زۆر پێشنیار و بۆچوونی تەواویان خستەڕوو ،منیش ئەم چەند خاڵە زیاتر مەیلی ڕاکێشام:\nوەکو کاک سیامەندیش وتی ،لە سەروو بەیداخ مەودایەکی زۆر زیاتر لە پێویست هەیە کە لە بنەڕەت کردنەوەی ماڵپەرەکە ئەوەی دیار دەبێ تەنها لۆگۆکەی کوردئایتیگرووپ و ئەو مەودایەیە. هەر لەسەر هەمان باس ،مەودای نێوان سەرەتای هەواڵەکان و هەڵبژاردنەکانی بەکارهێنەر کەمێک زیادە.\nخاڵێکی گرنگ ئەوەیە کە لە ماوەی پێشووشدا باسێکی لێوە کرا ،ئەویش هاوپۆلەکانە. سەرەکیترینیان (هەواڵ - ڕاپۆرت یان هەموارکردن وەکو (Review) ,پڕۆژەکانیش (کە هەیە).. هتد گەر پێویست بێت. ).\nبۆ پەڕەی هەواڵەکان واتا پەڕەی سەرەکی ،تەنها سەردێڕی هەواڵەکە دەردەکەوێت ،من وای بە پێویست دەزانم کە کورتەیەک لە هەواڵەکە دەربکەوێ و پاشان درێژەی هەواڵ. هەم بۆ خوێنەر و هەم بۆ پاراستنی سەردێڕی هەواڵەکان لە یاریپێکردنیان و سەردێڕی بەناو سەردێڕ.\nدیزاینیش هەروەکو وترا ،لۆگۆیەکی بێ خەوش و ئیتر کاتی ئەوەش هاتووە کوردئایتیگرووپ شێوازی خۆی هەبێ ،ڕەنگی خۆی بگرێت.\nبمێنن لە خۆشیدا.\n2 / -SAFA-DC-\nبۆ مەسەلەی لۆگۆکە، وای بەباش دەزانم خۆت داوا بکەی لە هەموو ئەندامان کە هەر یەکەو ئەگەر بە قەڵەم رەساسیش بێت لۆگۆیەک دروست بکەنو لێرە پیشانی بدەن ئینجا گونجاوترینیان هەڵبژێردرێت و لەلایەک دیزانەرێکی باشەوە ڕێکو پێک بکرێت و پاشان دابنرێت :)\n3 / Sirwanlatif\nزۆر دەستان خۆش بێت کاک بەردەقانی زۆر سادە و جوانە، من دوێنێ کە سەردانی ئێرەم کرد وام زانی بەهەڵە هاتووم بەلامەوە هەندێ جوان نەبوو چونکە بە ستایلەکەی پێشتر ڕاهاتبووم، بەڵام کە ورد بوومەو بینیم سادە و جوانە. وەک برادەران ئاماژەیان پێکرد زۆر بۆشایی هەیە لە تەنیشەتەکانەوە، هەڵبەتە ئەوەی سەرەوە چاککراوە دەست خۆش، خۆزگە فۆنتەکە هەر ئەوەی جاران دەبوو کورد وێب و وەیەک ڕەنگیش دەبوون، بەڕای من کوردئایتیگروب(نوسینەکەی سەرەوە) خۆی لۆگۆیە، شکڵی نوسینەکەی زۆر جوانە بە لاتینی، ئەو فەرمانەش نەماوە کە بۆ نیشاندانی کۆمێنتێک پێش بڵاوکردنەوە هەبوو، دووبارە دەستخۆش.\n4 / Bardaqani\nسوپاس هاوڕێیان، چاوت خۆش کاکە سیروان،\nسەبارەت بە پانی و بۆشایی تەنیشتەکان: دیارە من بەباشی لە بۆچوونەکە تێناگەم. پانییەکەی 960px کە زۆر لە ماڵپەڕانی جیهان بەکاریدێنن:http://www.bbc.co.uk/\n5 / Qezwan\nكاكە بەردە لە گەڵ رێزوو سڵاو بە تەواوی لەگەڵتام وایە كاری درووستكردنی رووكار كاری تیمیە دەی فەرموون وا هەر لێی ئەڵێن ئادەی دوو ستایلی بەشی باش پێشنیار بكن ! هەمووكەسێك بۆ قەسە ئازایە !()\n- سەروو بن قەسەم ئەمەی كە ئەم رووكارە بە تایبەتە\n- لە وەڵاتانی خوا پێداو درووستكردنی پرۆژەیێكی لەمە چكۆلەتر كاری تیمێكی بەهێزە كە هەر یەك لە بەشێك پێشكەوتوون ئەویش ستایلێكی گۆڤار لێرە ، ئەویش تاكێك درووستی كردوە.\n- ئایا پاڵپشتی لە دیتابیسە كە بس نیە ؟\n- ئێستا پێتان خۆشە یارمەتی بدن ! ئەم ماڵپەرە نموونەی كۆدی ستایلی جۆرواجۆری زۆرە لە سەر دانەیێك بۆ بەشێك لە ستایلی پێشنیاریتان كڵك لێ وەربگرنوو بیخنە روو :\n! دەڵێن لۆگۆ بەراستی عەیبە بۆ مەگەر كۆمپانیە گەورانە زۆریان لۆگۆی تكسیان نیە\nكاكە دنیا ئاخرەتیە\n6 / Sirwanlatif\nکاک بەردە گیان مەبەستم رووکارەکەیە لە لای ڕاست و چەپەوە مەوداکەی زۆرە، ئەگەر بکرێ بە ڕەنگیگی یەک کەم کاڵتر یان تۆختر دیاری بکرێ، یان جیا بکرێتەوە لە باکگراوندی نوسینەکاندا وەک ئەوەی خواری خوارەوە، هەڵبەتە مەبەستم چوار ئاڵاو و کۆترەکان نیە. کاکە کێژوان بڕوا بکە باشم بزانایە یەکسەر پێشنیارم دەکرد، من تەنها خوێنەرم لە کورد ئایتیگروپ و هیچی لێ نازانم . وایە لۆگۆ پێویستە، ئەوەی دورپال بۆ نمونە، یان لینکوس، تویتر زۆر جوانن. شتێکی لەو جۆرە تەعبیر بێت لە بیرۆکەی سایتەکە، دەستان خۆش دووپارە\n7 / Zandy\n١/ چالاکردنی BB-code یا هەرنەبێت کۆدەکانی ، URL و Youtube چالاکبکرێت لەبەشی بابەت و هەواڵ.\n٢/ هەواڵەکان پێش ئەوەی درێژەش بخوێنیتەوە، کەمێک سەردێڕ قەڵەوتربکرێت لە ناوەڕۆک.\n٣/ سەرچاوە ، جوان نییە هەموو بەستەرەکە دەربکەوێت ، چونکە جاری وا هەیە بەستەرەکە زۆر درێژە ئەوەش بەناشیرینی دەردەکەوێت.\n٤/ ئەگەر پاشبنەما کەمێک ڕوونتر بکرێتەوە مالپەڕەکە جوانتر دەبێت و تێکستەکانیش جوانتر دەرکەون، پاشبنەما وەکو ئەم جیگە بۆچوونەبێت و ئێرەش کەمێکیتر ڕوونتربێت.\n8 / هیوا\nهەر منم یان ئێوەش ناتوانن لە dictio بچنە ژورەوە؟ ئەمهێنێتەوە بۆ kurdirgoup.org/user و دوایی هیچ! ئەچمەوە بۆ dictio....org هەر ئەڵێ login with kurditgroup\n9 / Zandy\nئیمەش هەمان کێشمەمان هەیە، چوونەژوورەوەی کورد ئایتی لەگەڵ Dictio ڕەبتیان نەماوە، پێم وایە هەر خەریکەخاسی دەکات.\n10 / R.a.w.a.n.d\nنە کردنە کوردی گرینگتری و بەر چاو ترین شوێن کە ئەویش گەرانە کاتێ هێجت نە دۆزیەوە ئەم هەلەیە نیشان دەداتگەڕانەکەت بێ ئەنجام بووCheck if your spelling is correct.Remove quotes around phrases to search for each word individually. [i]bike shed[/i] will often show more results than [i]"bike shed"[/i].Consider loosening your query with [i]OR[/i]. [i]bike OR shed[/i] will often show more results than\n11 / Bardaqani\n3/ ئەگەر ناونیشان دابنێیت بۆ سەرچاوە ئەوا ئەدرەسەکەی دەرناکەوێت.\nدەستان خۆش بۆ هەموو تێبینییەکانی تر، بەم زووانە هەندێک گۆڕانکاری دەکرێن.\n12 / Zandy\nکاکە بەردەقانی دەستەکانت خۆشبێت بۆ گۆڕانکاری چاکسازییەکان، لەم هەواڵەدا یەکەم وشە کە Zet کردبووم بەبەستەر BB-code کەی دەرکەوتبوو، بەڵام کە کرتەت لەسەر دەکرد بۆ درێژە دیار نەدەما، بەستەرەکەم لابرد کردمە Bold قەڵەوم کرد، بەهەمان شێوە کۆدەکەی دەردەکەوت، بەڵام لەدریژەدا چاک دەبێت.\n13 / Akar Omed\nکاکە دووبارە دەست خۆش بۆ نوێکردنەوە و کاتێکت سەرف کردوە لە بەرزکردنەوە و ڕاست و چەپی ڕووکار ... , بەڵام ئەم ڕووکارە بۆ سایتێکی هەواڵێ بە ڕای من نابێ لەوەتەی وایە بە خودێ ئەڵێی بە زۆر ئەمهێنن بۆ ئێرە .\n14 / جوتیار\nکاک سەفیین دووبارە ئێستا ناچێتە ژورەوە بۆ دیکتیۆ .\n15 / Bardaqani\nببوورە کاک جوتیار، لە وڵاتی بێخەبەرانم، هەر کە گەڕامەوە، بە چاوان.\n16 / جوتیار\nزۆر چاکە، سەفەرێکی خۆش.\n17 / Diyako\nسڵاو هاوڕێیان، دەست خۆش دیزاینێکی سادە و جوانە، بە ڕای من بە فۆنتی کوردوێب زۆر جوانتر نووسینەکان دەردەکەون. هەوەها هیوادارم کێشەی لێکپچڕانی نووسینەکان چارەسەر بکرێن. لۆگۆیەک خراپ نییە و ئەگەر تەنیا بە نووسینەکەش بێت، باشترە فۆنتێکی تایبەتی بێت کە لە نووسینێکی ئاسایی جیا کرێتەوە. دەست خۆش.\n18 / Bardaqani\nڕووکاری نوێی کوردئایتیگرووپ بە ناوی ترافیک-لایتە\n19 / Akar Omed\nئەمەیان باشتر دیارە , بۆ تاقیکاری لۆمان دانێیت و تاقیبکەینەوە , بژیت .\n20 / Zandy\nترافیک لایتیش بێت، جوان دیارە، ئەمەی ئێستا فۆنتەکان بۆ نوسین زۆر خۆشن ، کەبەلاتینیش بنوسی زۆر جوانە، بەڵام بە سۆرانی وەکو Unikurd web جوان نییە، بەڕای من و زۆربەی هاوڕێیان، لەوانەش هی ئەوەبێت ڕانەهاتووین لەگەڵیدا.\n21 / Qezwan\nبژین رێكوو پێكە\n22 / تێکۆشەر\nحەزم بەو ترافیک لایتەیە، زۆر جوانە!\n23 / Zandy\nدەستەکانت خۆش بێت، زۆر جوانە.\n24 / ئامانج\nدەستخۆش ئێستا جوانتر دیارە،\nلە هەندێک پەیام وشەى [b]undefined[/b] یان لۆگۆى GooGle دەردەکەوێت،بۆ؟ ئەگەر هەڵە نەبم کاک بەردەقانى لە پەیامێک ئەمەى نوسى ببوورن لە بیرم نەماوە لە چى پەیامێک بوو!!!\n25 / Zandy\nکاک ئامانج، ئەو کێشەیە لە بەشی هەژمار ، لەوێدا دانانی مۆر چالاک ناکرێت، هەڵەیەک هەیە ئیتر نازانم هەر منم ، یا ئێوەشە، ئەگەر بکرێ ، برادەران کەسێکتان مۆرەکەتان چالاک بکەن و لینکێکی دابنێن، بزانن ، کار دەکات؟\nلای من مۆر چالاک ناکرێت.\n26 / ئامانج\nمامە زەندى لەم بابەتیش وایە!!!\n27 / Aras\nمن ئەمڕۆ بابەتێکم بڵاوکردەوە، کە پێش دوو هەفتەیەک دەبێت دەستم بە نووسینی کردوە و لای خۆم پاشەکەوتم کردبوو، ڕێکەوتی بڵاوبوونەوەی هەواڵەکە ڕێکەوتی پێش دوو هەفتەیە کە هەواڵەکەی تیا دروست کراوە، خۆی دەبوو ڕێکەوتی ئەمڕۆ بێ هی بڵاوکردنەوە کە.\nتەماشای [b]http://kurditgroup.org/node/14080 بکە. بەوەدا هەستم پێکرد، کە کەوتووەتە بنەوەی هەواڵەکان، ئایا دەکرێ ئەوە چاک بکرێت؟؟[/b]\n28 / Qezwan\nكاك بەردە خۆشەویست سڵاو دستكاری ئەم بارەت لە سەر پەڕەی سەرەكی و فەرهەنگەكە زۆر نایابە بە خێرایی سەر هێلی من كە ٣٨ كیلۆبایتە زۆر بە رێك وپێكی باز دەبێت هەر بژیت هەر بژیت دەستخۆش سەرۆك بەردەی نەمر .


ویکیپیدیای سۆرانی پێویستی بەدەنگی تۆیە. | kurditgroup\nویکیپیدیای سۆرانی پێویستی بەدەنگی تۆیە.\nبمانەوێت و نەمانەوێت هەرچەندە شێوەنوسینی کورمانجی نزیکترە و باشترە لەزۆر بوارەوە، بەڵام ئەوەمان نابێت لەبیرچێت کەتائێستا بۆ ئێمەی کورد کەلەژێر زاراوەی سۆرانی و شێوەنوسینی ئارامی دەنوسین، خاوەنی سەرچاوەیەکی هەندێک و باش و بەرفراوانین. ئەم تێکەڵکردن و خستنەیەکەی هەردوو زاراوە و شێوەنوسینە پێویستی بەسیستەم و دەوڵەت و پرۆسە هەیە. لەئێستادا ویکیپیدیای سۆرانی وەکو ژێرە هاوپۆلی بەشی کورمانجی وایە. کێشەکان کێشەی تەکنیکین و هیچ پەیوەندیان بەزۆرینە و کەمینەوە نییە. نوسەری بەشی سۆرانی زۆر ئارێشەی هەیە کاتێک هەموو پەڕەکان و لەسەر بنەمای چەپ بۆ ڕاستن و زۆر تەنگەژەش دروستدەکات بۆ تێگەشتن و خێرا نوسینی بابەت و زۆری تر.\nئێستا لەلایەن سەرپەرشتیاری پڕۆژەی سۆرانیەکەوە پێشنیار کراوە کەپڕۆژەی سۆرانیەکە لەبەشێکی تایبەت بەخۆیدا بکرێتەوە وەکو هاوپۆلێکی بنەڕەت. جاتکامان وایە لەڕیگای پەڕەی دەنگدان دەنگی خۆت بدەیت و لەپێش وەڵامەکەتەوە:\nبنوسیت و لەدوای بۆچوونەکەت:\nتاوەکو وەکو واژوی خۆت و ناوەکەت دەرکەوێت. ئەگەر هەژمارت نییە تکایە [url=http://meta.wikimedia.org/w/index.php?title=Special:UserLogin]لێرەوە[/url] دروستی بکە.\n** ئەگەر خاونی ماڵپەڕی یان هەردەزگایەکی تری ئەم بانگەوازە بناسێنە.\n2 / Kezwan\nکاک سیا !\nباشه ناکرێ به‌شی بادینیش له‌م به‌شه زیاد بکرێت خۆ هیچ ئاریشه‌ی چه‌پ بۆ ڕاست نووسینیشی تێدا نییه!\nچۆن ده‌کرێ ده‌قه‌کان بیگۆڕی بۆ سه‌ر زمانی‌تر و به پێچه‌وانه‌وه که له به‌شی Languages\nبادینیش هەربەو شێوەیە نانوسن؟ چونکە بادینی بەشە زاراوەیە لەکرمانجی سەرو بەڵام بەهەمان شێوەئارامی وەکو سۆرانی دەنوسن. بۆ دەکرێت لەگەڵ بەشی ئێستای سۆرانی تێکەڵ بکرێن.\nوە من پێم وایە ناوناکە هەڵەیە، چونکە ئەو شێوە نوسینە ئارامیە یان لەسەر سکریپتی عەرەبی ئیندیک خۆی زاراوەیەک نییە و ناوی سۆرانی بێت. زۆر باشترە گەرناوەکەی بگۆڕن بەکوردی/ckb یان کوردی/ئارامی. ئەوساکە ئەوانەی وەکو جەنابتان بادینی دەئاخەفن و دەنوسن وەکو بەشە سۆرانیەکە هەرهەموویان لەژێر ئەو هاوپۆلە جێیان ببێتەوە.\nحەزدەکەم برادەرانیش ڕای خۆیان بدەن لەسەر ئەو خاڵە گرنگە، چونکە ئێمە ئێستا وەکو بەربڵاوەکە ** سۆرانی** ناوکۆدی ku-ckb بەکاردەبەین لەهەرهەموو پڕۆتۆکۆلەکان و پەڕگەی زمانەکان ..هتد.\n4 / Kezwan\nبه‌ڕای من ناوی" کوردی/ckb " بێت زۆر باشتر و ڕازاوتره، هه‌مو ئه‌و زاراوانه‌ش ده‌گرێته‌وه که له ڕاسته‌وه بۆ چه‌پ ئه‌نووسرن.\nکاک سیا ئه‌ی وڵامه‌که‌ی پڕسیاری دووه‌م!\nببوورە لەمەبەستەکە تێناگەم ڕوونکردنەوەی زیاتر :)\n6 / Kezwan\nکاک سیا مه‌به‌ستم ئه‌مه‌یه بۆ نوونه:\nبابه‌تێک هه‌یه له سه‌ر Stonehenge به ئینگلیزیه‌وه له به‌شی Languages لای ده‌سته‌ڕاست کۆمه‌ڵێ زمانی تێدایه که به کرته‌کردن له سه‌ر هه‌ر یه‌ک له‌وانه بۆ نموونه فارسی هه‌مان بابه‌ت به فارسی هه‌یه،\nئه‌گه‌ر بمانه‌وێ هه‌مان بابه‌ت بیگۆڕین به کوردی ،ئایا زمانی کوردی له به‌شی زمانه‌کان ڕاسته‌وخۆ زیاد ده‌بێت یا خۆد پێویسته کودێک ، تشتێک له بابه‌ته‌که‌مان بنووسین.\nنازانم له مه‌به‌سته‌که‌م گه‌یشتیت یان نه!\nهەمان ناونیشان دەبێت هەمان بەستەر بەکوردیش دەرکەوێت.\nسیستەمەکە خۆی وایە.\n8 / Odysse\nکاکه سیا ده‌سته‌کانت خۆش بێت و ده‌ستی ئه‌وانه‌ش هاوکارن له‌و جۆره پرۆژانه‌دا، ئه‌وه‌ی ڕاستی بێت من به وردی سه‌یرم کرد و پێشتریش هه‌ر سه‌ردانم کردووه، به‌ڵام ئه‌وه‌ی گرنگه له دونیای کۆمپوته‌رو ئایتی به‌گشتی ئه‌وه‌یه ئاسانکاری بۆ خوێنه‌ر بکه‌یت تا زۆرترین خوێنه‌ر به‌لای خۆتدا ڕابکێشیت، ئه‌م کاره‌ی ئێوه بۆ کورد به‌تایبه‌تی ئه‌وانه‌ی له کوردستان داده‌نیشن که‌مێک قورسه، له‌به‌ر ئه‌وه لاپه‌ڕه‌که ده‌که‌یته‌وه به سۆرانی روکاره‌که کرمانجییه، له‌سه‌ره‌وه به کلیککردنه سه‌ر تیپێ ده‌بێته‌وه به سۆرانی به‌ڵام له‌به‌ر ئه‌وه‌ی بناغه‌که کرمانجییه کلیک له‌سه‌ر هه‌رشتێک بکه‌ت ده‌بێته‌وه به کرمانجی، من ویستم بابه‌تێک زیاد بکه‌م دیسان بوویه‌وه به کرمانجی ئه‌وه کاتبه فیڕۆدانه بۆ هه‌ر کرته‌یه‌ک بگه‌ڕێیت به دوای به‌سۆرانیکردندا بۆیه ئه‌و هه‌موو ئه‌رک و ماندوو بوونه دراوه با سۆرانی بۆ خۆی سه‌ربه‌خۆ بێت و کرمانجیش سه‌ربه‌خۆ ئه‌مه ده‌وڵه‌مه‌ند بوونه نه‌ک له‌تبوون، من دیسان ده‌ڵێم ده‌ستان خۆش بێت. له‌م ڕۆژانه به مایل ئه‌م لینکه‌مhttp://kurdipedia.org/ بۆهات ئه‌مه‌ش کارێک زۆر باشه ئه‌گه‌ر پێکه‌وه بتوانن هاوکاری یه‌کتر بن\nله‌گه‌ڵ ئه‌وپه‌ڕی ڕیز\nوایە خەتای ویکیپیدیایە، ئەگینا هەموو ڕۆژ چەندین بابەتی باش دەنوسرا. خەتای ئەوانە.\nئایا دەنگت داوە بۆ پڕۆژەکە؟\n10 / Odysse\nئه‌وه‌ی ڕاستی بێت من هه‌موو پرۆژه‌یه‌ک خزمه‌ت به زۆرینه خه‌ڵک بکات بێ یه‌ک و دوو ده‌نگی بۆ ده‌ده‌م، به‌ڵام له ویکی زۆرم هه‌وڵدا ده‌نگ بده‌م ڕێگاکه‌یم نه‌دۆزییه‌وه ڕه‌نگه خه‌تای ئینگلیزییه‌که‌م بێت، به‌هیوای ئه‌وه‌ی لینکێکی ڕوون و ئاسان بۆ ده‌نگدانه‌که دابنێن به‌ڵکو منیش بتوانم له ڕێگای یه‌کێک له قه‌ره‌باڵغترین سایت بڵاوی بکه‌مه‌وه\nجەنابت نەتوانیت دەنگێ بدەیت کەکاری 10 چرکەیە و ئینگلیزیەکەت بایی ئەوەندە نەبێت کرتە بکەیت. باوەڕ بکە دەبێت چاوەڕێ بکەی ویکیپیدیایەک پەیدابێت لەشاشەکەوە قۆڵت بگرێت و شتەکانت بۆ بکات.\nئەوەش دوور نییە، تەکنەلۆژیا وابڕوات تا 20 ساڵی تر ئەوەش پەیدا دەبێت.\nهیوای سەرکەوتن لە کوردی کردنەکەدا.


هێزی پشتیوان لە کۆبانێ . جەماڵ عەڵیاڵی – Giareng\nدوو لایەنی سەرەکی هێزی سیاسی کۆمەڵایەتی ڕۆژئاوا لە ئەنجامی دانووستانەکانی دۆهۆک لە سەر داهاتووی ڕۆژئاوا رێک کەوتن. ئەوە بوو بە هەوێنی گەرمکردنی بیرۆکەی “ناردنی هێزی پشتیوان” بۆ کۆبانێ. شاندێکی هاوبەشی ڕۆژئاوا، پاش رێککەوتنەکە سەردانی لایەنەکانی کوردستانیان کرد و هەر وەکی بینیمان بەر لە چەند ڕۆژ هێزی پشتیوان بەرەو کۆبانێ کەوتە ڕێ. ڕووداوەکانی ئەو ماوەی ڕابووردوو ئەوە دەسەلمێنێ کە نەتەوە کورد جگە لە یێکێتی لە ئامانجدا، یێکێتی لە گفتماندا چ ڕێگەیەکیتری کەم زەرەری بۆ نەماوە. ئەو یێکێتییە لە چ ڕێیەکەوە پێکدێت گرینگی تایبەتی هەیە. بە ڕای نووسەر ئەوە ساویلکەییە ئەگەر پێمان وابێ داگیرکەر وازی لە تەماحە چەپەڵەکانی هێناوە. بە پێچەوانە، بە گۆێرەی زانیارییەکان، نەتەوەی کورد قۆناخێکیتری تێکۆشانی خۆی بەرەو پێش بڕیوە، هەر بۆیە داگیرکەرەکان تیژتر لە جاران هەوڵی تێکڕماندنی خەباتی کوردیان هەیە.\nلە قانوونمەندییکانی فەلسەفەدا، واتە “مەنتیق” باسی ئەوە دەکرێ کە هەر پڕۆسەیەک لە کۆمەڵە فاکتەرێکی دژبەر پێکهاتوون، پێگەیشتنی پڕۆسه، ئاکامی تێکهەڵچوونی ئەو دوو لایەنە دژبەرەیە. بەو گۆێرەیە، پڕۆسەی خەباتی رزگاریخوازی و دێمۆکراتی نەتەوەی کورد لە چەند قۆڵەوە دژبەرایتی لەخۆ دەگرێتەوە. ئەگەر ئەو فاکتەرە دژبەرانە لە دوو بەرەدا کۆکەینەوە، ئەوسا لایەنێکی “ئەرێنی” و لایەنێکی “نەرێنی” مان هەیە.\nئێستا ئەگەر ئەو سێ دێر و نیوەی سەرەوە لە سەر داگیرکەرەکانی کوردستان جێ بەجێ بکەین ئەو سا دەردەکەوێ کە داگیرکەرەکان خۆیان پڕن لە لایەنی نەرێنی لە ناوبەینییاندا. تەنیا لایەنێکی ئەرێنی کە لە نێوان داگیرکەرەکاندا هەیە بە کوورتی “دژایەتی دەگەڵ نەتەوەی کوردە”. گرینگی ئەو خۆێندنەوەیە لەوە دایە کە ئەوکات مرۆڤ هەست دەکات کە پانتاییەکی بەرفراوان لە خانەی داگیرکەردا هەیە کە نەتەوەی کورد دەتوانێ ڕمبازێنی خۆی تێدا بکات، واتە دیپڵۆماسی کارامە. کاتێک داگیرکەران لە سەر گشت بابەتێک جگە لە “مەسەلەی کورد” دەگەڵ یەکتر نالێکن ئەو سا دەبێ و پێویستە هێزەکانی سیاسی کوردستانیان لەو خاڵە بە هێزە کەلک وەرگرن و پارسەنگی تەرازووەکە بۆ خۆ داشکێننەوە. ڕاستە کە ئەو سیاسەتە، کارامەیی خۆی پێویستە بەڵام هاوکات، لاوازییەکانی ئەو ڕێبازە دەتوانێ چارەسەر بکرێ.


هواوەی لەمساڵدا 200 ملیۆن مۆبایلی فرۆشتووە – کەی ئای تی ئێن\nهەواڵ 25, كانونی یه‌كه‌م 2018\nکۆمپانیای هواوەی چینی دەربارەی فرۆشی مۆبایلەکانی ئەوەی ڕاگەیاند کە ٢٠٠ ملیۆن یەکەی لە مۆبایلەکانی لەمساڵدا فرۆشتووە، ئەمەش بۆ یەکەمجارە لە مێژووی کۆمپانیاکە. سەرکەوتنێکی چاوەڕوانکراو بووە چونکە هواوەی بە درێژایی ٨ ساڵ توانیویەتی ئاستی فرۆشی مۆبایلەکانی بە ملیۆن بەرز بکاتەوە. لە یەکەم ساڵی فرۆشتنیش لە مێژووی کۆمپانیاکە ٣ ملیۆن مۆبایلی هواوەی فرۆشرا بوو.\nهەرچەندە فرۆشتنەکانی هواوەی لە ئەمریکا ڕێگەی لێگیراوە، بەڵام ئەمە کاریگەری نەبووە لەسەر کۆمپانیاکە بەڵکو توانی ببێتە دووەم کۆمپانیا پێش ئەپڵ لە بەرهەمهێنانی مۆبایل و فرۆشتنی لەمساڵدا.\nهواوەی ئاماری فرۆشتنی مۆبایلەکانیشی بە درێژایی ٨ ساڵ ئاشکرا کرد، کە وەک دەبینرێت هواوەی فرۆشتنەکانی کەمی نەکردووە و ساڵ بە ساڵ زیاتر مۆبایلی فرۆشتووە. فرۆشتنەکان لەم چەند ساڵەی پێشوودا بەم شێوەیە بووە:\nلە ٢٠١٠ـدا ٣ ملیۆن .\nلە ٢٠١١ـدا ٢٠ ملیۆن\nلە ٢٠١٢ـدا ٣٢ ملیۆن.\nلە ٢٠١٣ـدا ٥٢ ملیۆن.\nلە ٢٠١٤ـدا ٧٥ ملیۆن.\nلە ٢٠١٥ـدا ١٠٨ ملیۆن.\nلە ٢٠١٦ـدا ١٣٩ ملیۆن.\nلە ٢٠١٧ـدا ١٥٣ ملیۆن.\nلە ٢٠١٨ـدا ٢٠٠ ملیۆن.\nتاگەکان هەواڵ هواوەی


پیاوێك بە تۆمەتی ئەنجامدانی سێكس لەگەڵ نزیكەی 900 ژن دەستگیر كرا – wazho.net\nبەهۆی فریودانی سەدان ژن و ئەنجامدانی سێكس لەگەڵیاندا، دەسەڵاتدارانی تونس پیاوێكیان دەستگیر كرد، كە وەك چارەسەری رۆحی خۆی ناساندووە.\nسەرچاوەكانی هەواڵی تونس بڵاویان كردووەتەوە، ئەو كەسە لە تۆڕە كۆمەڵایەتییەكان وەك “چارەسەركەری رۆحی” خۆی ناساندووە و ژنانی هەڵخڵەتاندووە و رایكێشاون بۆ ئەنجامدانی سێكس لەگەڵیاندا، گوایە توانای لە دژی جادوی رەش هەیە و لە رێگەی سێكس كردن لەگەڵی سەرجەم كێشەكانیان كۆتایی دێن.\nئەو تەڵەكەبازە لەلایەن ژنە پەیامنێرێكی كەناڵی “الحوار التونسی” خراوەتە داوەوە و وتەكانی تۆمار كراو كە وەك یەكێك لە سەردانیكەرانی خۆی ناساندووە، پیاوەكە هەوڵیداوە بەوە رازی بكات كە سێكسكردن لەگەڵیی سەرجەم كێشەكانی چارەسەر دەكات.\nپیاوەكە پەیجێكی لە تۆڕی كۆمەڵایەتی فەیسبووك بەناوی “بۆلگا كاهولی” هەیە و تاوەكو ئێستاش 800 بۆ 900 ژنی فریوداوە و چەندین جار سێكسی لەگەڵ كردوون، لەكاتی تۆماركردنی وتەكانیدا لەگەڵ پەیامێرەكەشدا دەڵێت “ئەمشەو سێكس دەكەین و بەدڵنیاییەوە بەتەواوەتی چاك دەبیتەوە”.\nبەپێی زانیارییەكان، هەر لە پەیوەندییە تەلەفۆنیەكەدا بە ژنە پەیامنێرەكەی وتووە، پێویستە 14 جار سێكسی لەگەڵدا بكات و لەبەرامبەریشدا 65 یۆرۆ بدات، هەروەها كچە خوێندكارێكی تەمەن 25 ساڵان دانیبەوەدا ناوە، بۆ ماوەی 3 ساڵ لەلایەن ئەو پیاوەوە فریودراوە و سێكسی لەگەڵدا كراوە.\nPrevious لە شەقلاوە هێزێكی ئەمریكی گولـلە بە 11 خانوو و ئۆتۆمبێلێكەوە دەنێن\nNext دادگای فیدراڵی عیراق لەسەر ناردنی 200 ملیار دینارەكەی هەرێم كۆدەبێتەوە


بۆچی دەنووسین (٣١) - قەڵەم\nسروشت حەزی بە خۆشاردنەوەیە. ئەمە گوتەیەکی بەناوبانگی 'هێراکلیت' فیلسووفی یۆنانیە. بەگوێرەی ئەم بۆچوونە راستی بەشێوەی راستەوخۆ خۆی بەدەستەوە نادا و ناسینی پرۆسەیەکی ئاڵۆزە. ئەم فیلسووفە هەروەها رای وایە هەموو شتێک لە گۆڕاندایە، بەڵام وەها نیە گۆڕان لە هیچ یاسایەک پەیڕەوی نەکا و تەواو بەگوێرەی هەڵکەوت بێت.\n'دێمۆکریت' وەک فیلسووفێکی تری یۆنانی کەونارا سەبارەت بە رووداوەکانی ناو سروشت رای وایە کە هەموو شتێک بە گوێرەی هۆکار روودەدا و بۆیە جۆرێک لە پێویستی (زەروورەت) لە پشتیانەوەیە.\nکە دەگەینە سەردەمی نوێ دەبینین نیچە، فیلسووفی ئاڵمانی، ئەم روانگەیە رەتدەکاتەوە و لای وایە واقع بێ پلانە و شتەکان بەگوێرەی هەڵکەوت روودەدەن و بوون دیاردەیەکی بەدەر لە یاسایە و سەرتاسەر بێ سەرەبەرییە. بە گوێرەی نیچە ئەوە مرۆڤ خۆیەتی مانا بە بوون دەدا و بە ئەم بوونە شێواو و بێ پلانە، رێکوپێکی و پلان و مانا دەبەخشێ. فیلسووفێکی وەک سارتەریش ماناسازی سەبارەت بە بوون دەخاتە ئەستۆی خودی مرۆڤ.\nبێگومان ئەم روانگانە لە ناو نووسەرانی دەقیشدا هەن. ئەو نووسەرەی لای وایە جیهان بوونێکی خاوەن پلانە، جۆرێک دەق پێشکەش دەکا و ئەو نووسەرەی جیهان وەک دیاردەیەکی بێ سەرەوبەرە دەبینێ، جۆرێکی تر لە دەق. ئەمە هەم خۆی لە سەبکدا نیشاندەدا و هەم خۆی لە ناوەڕۆکدا. بۆ وێنە ریالیزم پشت ئەستور بە بنەما فەلسەفییەکانی کەسانی وەک 'هێراکلیت و دێمۆکریت'ە و ئەدەبی وجوودگەرا و پۆستمۆدێرن پشت ئەستور بە جیهانبینیی فیلسووفانی وەک سارتەر و نیچە.\nکەواتە گرینگە نووسەر پێش نووسین خاوەن جیهانبینی تایبەت و چوارچێوەدار بێت بۆ ئەوەی دەق بتوانێ لەسەر بنەمایەکی تۆکمە خۆی دابڕێژێ و خاوەن پەیامێکی قووڵ بێت، هەر چەند ئەم بنەمایە لە دەقدا بەشێوەی ناڕاستەوخۆ رەنگ دەداتەوە و رووداوەکان و ناوەڕۆک تەنیا بە دەوریدا وەک لاولاو خۆیان دەپێچن و سووڕدەدەن.\nنووسەر لەگەڵ جیهان (چ وەک سروشت و چ وەک مرۆڤ) رووبەڕووە. کاری بریتییە لە سووڕدان و خولانەوە بەناویا بە مەبەستی دەرهێنانی مانا یاخود چێکردنی. لە هەر دوو بواردا نووسەر ناچارە بە پێشکەشکردنی مانا دیارە بە گوێرەی لۆژیکی دەق بە شێوازی وێنە.\nبێگومان هەر نووسەرێک کاتێک دەستدەداتە قەڵەم (یان کێبورد) بۆ نووسین، پێش لە هەموو شتێک لەگەڵ ژمارەیەکی بێ سنوور شتی دەرەکی و دیاردەی دەروونی بەرەوڕووە. دۆزینەوەی ئەو شت و دیاردانەی وا رۆڵی سەرەکی لە دەقدا دەگێڕن ئەوەندە ئاسان خۆبەدەستەوە نادەن. بەڵام رەوتێکی زەینی لە نووسەردا دروستدەبێ کە تێیدا کتوپڕ هەندێ شت و دیاردە (یاخود تەنیا یەک شت یان یەک دیاردە) بەرجەستە دەبێتەوە و دەبێتە دەستپێک. ئەوسا شتەکانی تر بە دەوری ئەواندا خۆیان دەخەمڵێنن و بەرەبەرە پێکەوە دەق بەرهەمدێنن. جاری وایە شت و دیاردەکان خۆیان لە رەوتێکی خۆبەخۆییدا دێن و، جاری وایە نووسەر دەستدەداتە هەڵبژاردن و بە پێی پلانێکی زەینی چەندین شت لە کۆیەکدا دەگونجێنێ تا لە رێگای مامەلەیان لەگەڵ یەکتر دەق بەرهەم بێنن.\nبەم پێیە دەق دەتوانێ هەم بەرهەمی هەڵکەوت بێت و هەم بەرهەمی پلان. لە شێوازی ریالیستیدا لایەنی پلان بەرجەستەترە و لە بەرهەمی پۆستمۆدێڕندا لایەنی هەڵکەوت. بەڵام لە هەر دووکیاندا بێگومان هەردووکی ئەمانە هەن. تەنانەت بێ شێوازترین دەقەکانیش خاوەن شێوازن، لانیکەم لەبەر ئەوەی خۆیان لەبەرامبەر دەقە خاوەن شێوازەکاندا پێناسەکردووە. ئەمە دەبێتە هۆی ئەوەی بتوانین قوتابخانە جۆراوجۆرە ئەدەبییەکان پێناسەبکەین و خەسڵەتەکانیان دیاری بکەین.\nلە جیهانێکی فرەچەشنی، فرەشتی پڕ لە گۆڕاندا دەستخستنی ئەو شت و رووداوانەی وا دەتوانن دەربڕی رەوتە بنەماییەکانی بوون و جیهان بن، کارێکی ئاسان نیە. بۆیە نووسەر لەگەڵ ئەرکێکی دژوار رووبەڕووە. راستە هەموو شت و هەموو رووداوێک (دەروونی و دەرەکی)، وەک دەستپێک، هەڵگری خەسڵەتی بەدەق بوونن، بەڵام ئەمە بەو مانایە نیە نووسەر دەتوانێ دەست بۆ هەموویان ببات. شت و رووداوەکان بە گوێرەی بەستێنی چیرۆک گرینگیی خۆیان وەردەگرن. هەڵبژاردنی 'بەش' بەگوێرەی 'کۆ'یە، نەک کۆ بە گوێرەی بەش.\nنووسەر چ باوەڕی بە هەبوونی پلان و مانا لە خودی جیهاندا هەبێت یان نەبێت، بەڵام ناچار بە خولقاندنی دەقێکە کە خاوەن مانایە و بەم پێیە خاوەن جۆرێکە لە لۆژیکی دەروونی و دەرەکی. دۆزینەوە و خوڵقاندنی مانا لە جیهانێکدا کە هەر دەم لە گۆڕاندایە و هیچ شتێک وەک خۆی نامێنێ، ئەرکێکی دژوارە. دەق وەک زانست لە ناو ئەم جیهانە ئاڵۆزەدا بە شوێن پێناسەی جیهانەوەیە، بەڵام بە شێواز و لۆژیکی ئەدەبی. هەرچەند بە پێچەوانەی زانست بەهۆی گێرانەوەوە زیاتر لە خودی ژیان وەک رووداوگەلی بەردەوام، نزیک دەکەوێتەوە. زانست خاوەن فۆرمولە و لە رێگای رستەی چڕکراوەوە مرۆڤ بۆ رووداو و شتە وردەکان دەگێڕێتەوە، بەڵام دەق لە رێگای رووداو و شتە ورد و تاکەکانەوە دەگەڕێتەوە بۆ فۆرمولە گشتییەکان. دیارە بەو سەرنجەوە کە دەق هیچ فۆرمولێک لە خۆیدا هەڵناگرێ و ئەوە تەنیا لە رێگای خولقاندنی خەیاڵ و بۆچوون لە بیری خوێنەرەکەیدایە دەیگەیەنێتە ئەم حاڵەتە.\nبۆیە دەق وەک زانست پێشکەشکەری فۆرمولە، بەڵام بە بێ درکاندنی راستەوخۆی. ئەمە دەمانگەرێنێتەوە بۆ ئەو بۆچوونەی کە یەکێک لە ئەرکەکانی دەق بەخشینی زانیارییە.\nدەق چونکە پشت بەستووە بە وردەڕووداو و وردەشتەکان، زیاتر لە خودی ژیان و لە خودی جیهان دەکا. زیاتر کۆنکرێتە و ئەمە دەبێتە هۆکاری سەرنجڕاکێشانی زیاتری خەڵکی. دەق زیاتر 'گۆڕان' لە خۆیدا دەنوێنێتەوە و بەم هۆیەوە زیاتر لە زانست دەتوانێ رابردوو و ساتەکانی ژیان لەخۆیدا هەڵگرێ. ئەگەر خەسڵەتە بنەماییەکانی بوون و سروشت لە زانستدا چڕدەکرێنەوە، ئەوا ئەم خەسڵەتانە لە دەقدا بڵاون و لەو فەزایە دەکەن کە هەموو رستە و وشەکان پێکەوە دەبەستنەوە.\nوا دێتەبەرچاو ئەو نووسەرانەی وا بە نەبوونی مانا لە بووندا باوەڕیان هەیە، بۆ خوڵقاندنی مانا لە ناو دەقدا بەتووش ئەرکێکی قورسترەوەن. وەها نووسەرێک زیاتر دەروونی دەبێتەوە و نیگای لە دەرەوە بۆ ناوەوەی زەینی خۆی دەکشێتەوە. زەینیش وەک بەتاڵاییەک کە پڕی خەیاڵە و بەڵام بەتاڵە لە شت، ناچارە خۆی زیاتر بداتە دەست خەیاڵ بۆ ئەوەی بتوانێ لە دەروونە پڕ لە هیچەکەی زیاتر مانا بخوڵقێنێ. لەم شێوازەدا چاو کەمتر شتە دەرەکییەکان دەبینێ و بینین دەبێ بە رەوتێک بەرەو ناوەوە. چاو کە کەمتری بینی هەر بەو پێیە ناچارە بە خەیاڵ زیاتر قەرەبووی بکاتەوە. بەم پێیە شتەکان زیاتر خۆیان لە چالاکییەکی زەینیدا دەبیننەوە تا چالاکییەکی فیزیکی (لە رێگای چاوەوە).\nهیچ شتێک بە قەدەر دەق لە روانگەکەی هیراکلیت سەبارەت بە گۆڕان نزیک نیە. چیرۆک و رۆمان لە بەستێنی باوەڕی خۆبەخۆیی بە گۆڕان دروستدەبن و ئەم دوو شێوازە بەوەفاترین یاری ئەم چەمکەن. هەڵبەت دەبێ ئاماژە بەوە بکەین کە سەرەڕای جیاوازیی نێوان هیراکلیت و دمۆکریت لە لایەک و سارتەر و نیچە لە لایەکی تر سەبارەت بە بوونی مانا لە ناو بووندا، بەڵام هەردووکیان لەسەر گۆڕان کۆکن و بۆیە هەر چیرۆکنووسێکی وجوودی، پۆستمۆدێڕن یاخود ریالیست خۆبەخۆ بە هۆی نووسینی دەق ئەم وەفادارییەیان رادەگەیەنێن. جیاوازیی ئەوان لەوەدایە کە داخۆ گۆڕان هەڵگری پلان و مانایە یان نا.\nئێمە دەنووسین لەبەر ئەوەی دەق زیاترین نزیکیی لەگەڵ گۆران وەک فۆڕمی سەرەکیی بوون هەیە. نووسین چێکردن یاخود دۆزینەوەی مانایە لە بووندا. نووسین سەبتی گۆڕانە لە سەر کاغەز و دەستەمۆکردنیەتی بۆ ئەوەی بتوانین بە پێچەوانەی لۆژیکی سروشت بگەڕێینەوە سەری. نووسین لەقاودانی حەزی خۆشاردنەوەی بوون و ئاشکراکردنی رەوتە سەرەکییەکانیەتی.


منداڵانی هەڵەبجە بەهرەکانیان نمایش کرد - RojNews\nمنداڵانی هەڵەبجە بەهرەکانیان نمایش کرد\nمنداڵانی باخچەی هەنار لە یەکەمین فیستیڤاڵی هونەری باخچەکەیاندا بەهرە و دەستڕەنگینی خۆیان نمایش کرد.\nپێشنیوەڕۆی ئەمڕۆ لە هۆڵی بۆنەکانی شاری هەڵەبجە بەئامادەبونی بەڕێوەبەری پەروەردە و کەسوکاری منداڵان، باخچەی هەنار، یەکەمین فیستیڤاڵی هونەری کردەوە.\nلە فیستیڤاڵەکەدا هونەر و دەستڕەنگینی منداڵانی باخچەکە نمایش کران، کە بریتی بوون لە پێشانگای وێنەیی و کاری دەستی و نمایشی جلوبەرگ و پێشکەشکردنی چەندین گۆرانی بە زمانی کوردی و ئینگلیزی.\nبەشێکی گرنگی فیستیڤاڵەکە بریتی بوو لە نمایشی جلوبەرگ، کە تیایدا منداڵان بە جلی ڕەنگاوڕەنگی کوردی نمایشی خۆیان دەکرد، ئەمەش زیاتر بۆ ئاشنابوونی منداڵانە بۆ کلتوری جوانی کوردەواریی و پۆشینی جلوبەرگی نەتەوەیی.\nئامانج لە کردنەوەی فیستیڤاڵەکە بۆ دەرخستنی توانا و بەهرەی منداڵانی باخچەکە بوو کە لەماوەی یەک ساڵی خوێندنیان پێیگەیشتوون بەتایبەت بۆ فێربونی زمانی ئینگلیزی، کە تاکە باخچەیە لە سنوری پارێزگای هەڵەبجە بە زمانی ئینگلیزی بێت.\nباخچەی هەنار بە زمانی ئینگلیزی ناحکومیە و لە سەرەتای ٢٠١٨ دامەزراوە و لە هەنگاوی یەکەمیدا ٦٥ منداڵ تیایدا وەرگیراون.\nئەمڕۆ جەژنی زمانی کوردییە.. دۆسییە\nبەشێک لە نابیستان هونەرەکەیان نمایشکرد.. بەوێنە


پەیامی کومیتەی ناوەندی کۆمەڵە بە بۆنەی ٢٦ی ڕێبەندان (ڕۆژی کۆمەڵە)\nدۆستان، پێشمەرگەكان و ئەندامانی كۆمەڵە!\nنزیك بە چوار دەیە لەوەپیش محەمەدحوسەینی كەریمی كادری ناوەندی و دامەزرێنەری كۆمەڵە، لە گەڵ جەماوەری خەڵكی شاری سەقز، لە كاتی هێرش بۆ سەر پاسگای پۆلیس لەم شارە بریندار دەبێ و دوای سێ رۆژ لە نەخۆشخانەی شار گیانی لە دەست دەدا، دوا بەدوای ئەو ڕووداوە كۆمەڵە بڕیاری دەستپێكی چالاكی ئاشكرا دەردەكات و بەو شیوەیە حیزبێك كە ئەو كات نزیك بە دەساڵ بە شیوەی نهێنی چالاكی دەكرد و كادر و ئەندامانی دەوریكی كاریگەریان لە بزووتنەوەی خەڵكی كوردستان بە دژی دەسەڵاتی داپڵۆسێنەری پاشایەتی دەگێڕا و زۆریان خۆشەویستی خەڵكی شار و دێهاتەكانی كوردستان بوون، پێی نایە قۆناغی چالاكی ئاشكرا.\nكۆمەڵە دیاردەیەكی نوێ بوو لە خەباتێكی مێژوویی نەتەوەی كورد. كۆمەڵە بە ئاوێتەكردنی خەبات بە دژی ستەمی نەتەوایەتی لە گەڵ خەبات بۆ دادپەروەری كۆمەڵایەتی ڕێگای خۆش كرد بۆ هاتنە مەیدانی بەرفراوانترین جەماوەری خەڵك بە تایبەت لە چینی هەژار و بندەست، كه نەك وەك سیاهی لەشكر، بەڵكو وەك خاوەنی بزووتنەوەكە، بێنە مەیدانی خەبات و دەورێكی كاریگەر بگێڕن. بە هێنانە گۆڕی پرسی یەكسانی ژن و پیاو نەك تەنیا ڕێگا خۆشكەر بوو بۆ هاتنی ژنان بۆ ناو ڕیزەكانی هێزی پێشمەرگە، بەڵكو شەقێكی گەورەی خستە نێو دیواری كۆنەپەرستی و داب و نەریتی پیاو ساڵاری و بەو شێوەیە وزە و توانایەكی نوێی خستە نێو بزووتنەوەی حەقخوازانەی گەلی كورد.\nلەو كاتەوە تا ئێستا خەبات بەردەوام درێژەی هەبووە و سەرەڕای هەوراز و نشێوی زۆر هەردەم لە شكڵ و شێوازی نوێ هاتۆتەوە مەیدان. ئەو بەردەوامی و نەپچڕانە خۆی لە میژووی گەلی كورد دیاردەیەكی نوێیه و دەركەوتەكانی گرینگن. هێزی پێشمەرگەی كۆمەڵە وەك باسكی چەكدار و بەهیزی بزووتنەوە لە تاقیكردنەوە یەك لە دوای یەكەكاندا سەركەوتووانە هاتووەتە دەر و هیچ كات پێوەندی لە گەڵ جەماوەر و خەباتیان نەپچڕاوە.\nبۆیەش جێگای خۆیەتی بە بۆنەی ساڵۆگەڕی ئەم رۆژە، بە هەموو ئەو خۆشەویستانە، بە پیشمەرگە دێرینەكان، پێشمەرگە تازەكان، ئەندامانی كۆمەڵە و گشت ئەو كەسانەی بۆ هەر ماوەیەك هەرچەند كورتیش لە ڕیزی كۆمەڵە خەباتیان كردووە و ئەركیان لە بەرەو پێشبردنی ئەم ڕەوتە وەئەستۆ گرتووە، پیرۆزبایی بڵێین. هەروەها پیرۆزبایی بڵێین بە بنەماڵەی شەهیدانی سەربەرزی كۆمەڵە، بە هاوڕێیانی بەندكراومان و بنەماڵەكانیان و سەرئەنجام سپاس و پێزانینی خۆمان ئاراستەی گەلی كورد، هەموو دانیشتووانی خەباتكاری شار و گوندەكانی كوردستان بكەین، بە نەوەی كۆن و نوێ كە كۆمەڵەیان لە ئامێزی گەرم و پڕ لە هەستی خۆیان گرتووە، پشتیوانی بوون و پاراستوویانە.\nئەمساڵ بزووتنەوەی كوردستان سەر‌هەڵدانێكی نوێ و شكۆمەندی بە خۆیەوە بینی. پشتیوانی لە كۆڵبەران و ناڕەزایەتی بەرامبەر بە دۆخی نالەباری ژیانیان و كوشتنیان بە دەست هێزە چەكدارەكانی ڕژیم شیوازێكی تەواو جەماوەریی بە خۆیەوە گرت. دوابە دوای ئەوە، بەرەوڕوو بووین لە گەڵ پشتیوانی جەماوەریی و بێوێنەی هەموو شارەكانی كوردستانی ڕۆژهەڵات لە گشتپرسییەكەی كوردستانی باشوور بۆ سەربەخۆیی بە جۆرێك كە توانای هەر كاردانەوەیەكی بە پەلەی لە هێزە ئەمنییەتییەكانی ڕژیم ئەستاند، لە پاڵ پشتیوانی لە كوردستانی باشوور، خۆپیشاندانەكان بوو بە گۆڕەپانێكی دیكە لە ململانێی ئاشكرا لە گەڵ دەسەڵاتی ناوخۆیی ئێران. جێی خۆیەتی لێرەدا ئاماژە بكەین بە هاوپشتی و هاوسۆزی بێوێنەی گەلی كورد لە قوربانیانی بۆمەلەرزەكەی كرمانشان. ئەو ڕووداوە یەك لە دوای یەكانە، جارێكی دیكە دۆزی كوردی خستە ناو باس و خواسی بەشێك لە ڕووناكبیرانی ئێرانی.\nلە بیرمان نەچێتەوە جوڵانەوە ناڕەزایەتییەكانی ئێران بە دوای ئەوەدا و لە مانگی بەفرانبار دەستیان پێكرد. كۆمەڵە لە چەندین مەجال هەر لە وتووێژەوە تا نووسراوەكانی لێكدانەوە و هەڵوێستی خۆی بەرامبەر بەو شەپۆڵە لە جوڵە ئیعترازییەكان بە ڕوونی باسكردووە. لێرەدا ناچینە ناو وردەكارییەكانی ئەو ڕووداوانە و پێمانوایە كە زۆربەی هەرە زۆری خەڵكی خەباتكاری كوردستان لە گەڵ هەڵوێستی كۆمەڵە ئاشنان. بە كورتی دەتوانین بڵێین كە كۆمەڵگای ئێران دوای ئەم ڕووداوانە بە دڵنیاییەوە چۆتە قۆناغێكی نوێ و بە تەواوی جیاوازەوە. ناڕەزایەتی لە دۆخی خراپی ئابووری بە خێرایەكی سەرسوورهێنەر چۆته ناو ئاشكراترین شێوازی دەربڕینی ناڕەزایەتی بە دۆخی سیاسی ئێران و داواكاری بۆ ئاڵ و گۆڕ لە نیزامی سیاسی ئێران. گشتییەتی دەسەڵاتی ئایینی چۆته ژێر پرسیار و داوای هەڵپێچانی دەكرێت. رێفۆرمخوازی حكوومەتی كە بۆ نزیك بە دوو دەیە جێگا و ڕێگای ئۆپۆزیسیۆنی ناوخۆیی و تا ڕادەیەك لە دەرەوەی وڵاتیشیان پاوان كردبوو و دووڕێیانی بژاردەی خراپ لە جیاتی خەراپتریان كردبوو بە فەلسەفەی سیاسی بەشێكی بەرچاوی چین و توێژە ناڕازییەكانی ئێران، بە ڕاشكاوانەترین زمان خرانە پاڵ باڵەكانی دیكەی ڕژیم و بۆ یەكەمین جار ئاڵ و گۆڕ لە گشتییەتی نیزامی سیاسی ئێران بە هەموو باڵەكانییەوە، بوو بە ئامانجی خەڵكی وەگیان هاتووی كۆمەڵگا.\nشەپۆلی ناڕەزایەتی خەڵكی ئێران لە مانگی بەفرامباردا لە شێواز و پێكهاتەی بەشداربووانیش بە تەواوی خۆی لە بزووتنەوەی ناوزەدكراو بە "سەوز" جیا كردەوە. چینە بندەست و هەژارەكان دەورێكی بەرچاوتریان گێرا و پانتایی ژێئۆپۆلیتیكی بزووتنەوەكە بەرینتر بوو، بە جۆرێك نزیك بە سەدشاری ئێرانی گرتەوە.\nدەتوانین بڵێین كە ناڕەزایەتییەكان بە شێوەیەكی گشتی ئەم جارە زۆرتر لە گەڵ خواست و ئارەزووی كورد هاوتەریبە. خواستی نەمانی دامودەزگای كۆماری ئیسلامی هەمیشە خواستێكی گەڵی كورد بووە هەرچەن ئەوەش ئاشكرایە كە كورد بە هێزی خۆی بە تەنیا ناتوانی ئەو ئاواتەی وەدی بێنێ.\nنەتەوەی كورد لە ئێران وێڕای نەتەوەبندەستەكانی دیكەی ئێران دەبێ چالاكانە لەو حەرەكەتە ئێعترازییانەدا بەشداری بكات و دروشم و خواستەكانی خۆی بباتە ناو بزووتنەوەكەوە. ئاشكرایە كە بە لەبەرچاو گرتنی ئەزموونی گەلی كورد كه بەرهەمی چوار دەیە خەبات لە دژی ئەم ڕژیمە و پێشكەشكردنی قوربانێكی زۆر لە پێناو ئەم خەباتەیه، رێزێكی تایبەت و سەنگێكی قورسی هەیە لە نێو خەڵكی خوازیاری دێمۆكراسی و به خاتەرجەمیەوە دەتوانین چاوەڕوان بین كە بەشداری گەلی كورد چ به شێوەی بەربەرەكانێ لەگەڵ هێزە سەركووتگەرەكان و چ لە بواری ناوەرۆك و زوڵاڵی دروشمەكان و داخوازییەكان ئاستی بزووتنەوەكە بەرزتر دەكاتەوە.\nڕوانینی كورد و قوتبنماكەی وەك نەتەوە و هێزە سیاسییەكان و حیزبەكانی، دەبێ لەو ڕاستییەوە سەرچاوە بگرێ كە لە ئێران هیچ كەس بە ئەندازەی كورد لە ڕووخانی كۆماری ئیسلامی قازانج ناكات و كورد سوودمەندی پلەی یەكە لە پێشچوونی دێمۆكراسی.\nلە هەمان كاتدا دەبێ بزانین كە ئێستا و بەو بارودۆخەی هاتۆتە پێش، یەكگرتوویی ناو كورد و هێزە سیاسییەكان لە هەمیشە زۆرتر بۆتە پێویستییەكی هەنووكەی و بێ ئەملاو و ئەولا. دەبێ بە خێرایی وردە كێشەكەكان و ئاستەنگە خۆدروستكراوەكان بخرێنە لاوە و بڕۆین بەرەو بەرەیەكی بەرفراوانی نەتەوەیی كە هێزە ڕەسەنەكان و هەموو كەسایەتییە نیشتمان پەروەر و پێشكەوتووخوازەكان بگرێتە خۆ.\nكوردی ئێران دەمێكە لەنێو ڕای گشتی و كۆڕ و كۆمەڵە نێوە نەتەوەییەكان پشت گوێ خراوە و جێگە و پێگەی خۆی بۆ نەسەلمێندراوە. كوردی ڕۆژهەڵات پێویستی بە خۆرێكخستنێكی هەمەگیری نەتەوەییە لە شێوازی كۆنگرەی كوردی ئێران و یان ڕۆژهەڵات كە حزووری كورد لە هەموو هاوكێشەیەك هەم لە ئاستی ناوخۆیی ئێران، ناوچەیی و یان نێو نەتەوەیی زەمانەت و گارانتی بكات.\nدۆستان و دڵسۆزانی بزووتنەوەی ڕەوای كورد لە ئێران!\nبە خاترجەمیەوە، لە حاڵەتی پەرەسەندنی بزووتنەوەی سەرتاسەری ئێران، چاوەكان و سرنجەكان بەرەو ئێمە ڕادەكێشرێ، ئێمە دەزانین كە ئەو چاوانەی دەبڕدرێتە كورد و هەڵویستەكانی هەم هی نەیارانە و هەم دەتوانێ هی هاوپەیمان و دۆستانی كوردیش بێ. كورد نابێ وەك نەتەوەیەكی پەرەم پەرەم و لێك بڵاو و تەنیا وەك حیزب بەشداری ئەم بزووتنەوە بێت. دەبێ تێگەیشتووی و پێگەیشتووی خۆمان نیشان بدەین و هاوتەریب لە گەڵ ئیدیعای بەرحەق و ڕەوامان وەك نەتەوە بێینە ناو ئەو گۆڕەپانە.\nئەندامان، پێشمەرگەكان و لاینگرانی كۆمەڵە!\nقۆناغی نوێی سیاسی لە ئێران، تین و تەوژمێكی زۆرتر لە هەموومان دەخوازێ، لە چالاكی و هەڵسووڕان لە پێناو ئەركە حیزبییەكانمان، دەبێ بە تەواوی مانا، قۆڵی لێهەڵماڵین و وزە و توانامان بخەینە سەر یەك. یەكگرتوویی و پتەوی ڕیزەكانمان شەرتی هەرە سەرەكی یەكگرتووی لە نێو بزووتنەوەكە و پێشچوونی ئامانجەكانمانە. ڕێباز و سیاسەتەكانی كۆمەڵە چ لە پێوەند لە گەڵ بزووتنەوە كۆمەڵایەتییەكان و لە سەروی هەمووان بزووتنەوەی كرێكاران و چینە بندەست و هەژارەكانی كۆمەڵگای كوردەواری و چ لە پێناو وەسەرخستنی بزووتنەوەی حەقخوازانە كورد وەك نەتەوەیەك و مافی دیاریكردنی چارەنووس هەمیشە شەفاف و بێگرێ و گۆڵ بووە.\nخۆمان بۆ ئەركە گەورەكان و بەرپرسایەتییە مێژوییەكان ئامادە كەین، ئەم جارەش وەك هەمیشە كۆمەڵە لەو تاقیكردنەوە مێژوییەیانەدا سەركەوتوو بێنینه دەر.\nپیرۆز بێت ٢٦ی ڕێبەندان\nبڕوخێ ڕژیمی كۆماری ئیسلامی\nسەركەوێ بێ بزووتنەوەی ڕزگاریخوازی گەلی كورد\n٢٥ی ڕێبەندان ١٣٩٦


ماراکانا، ڕیۆ دی ژانێرۆ\nپریسیلا دی ئۆلیڤێرا\nئایفۆن ئێس ئی\nمامی مادیۆر بۆیی\nیانەی ڕیال مایۆرکا\nمۆنیکیو ئۆھسان بیلیپیاو\nپێڕستی ئەڵقەکانی دراگۆن بۆڵ زێد کای\nپێرستی زانکۆکانی نیوجێرسی\nسامسۆنگ گالاکسی ئێس ٢\nدانیاڵ کارڵتۆن گایۆسک\nئای ئۆ ئێس ٨\nجەیسن بەتڵەر ھاڕنەر\nیاریی کۆتاییی جامی نەتەوەکانی ئەورووپای ١٩٦٠\nشازادە یوانی لو\nفەرماندەی سەد سەرباز (فیلم)\nخەونی تەلاری سوور\nمۆزەخانەی پردە کۆنەکە\nھەواڵەکانی میوزیک تیڤی\nھەڵبژاردەی تۆپی پێی کۆنگۆ\nخەڵاتی گۆڵدن گڵۆب بۆ باشترین ئەکتەر لە زنجیرەیەکی مۆسیقی یان کۆمیدی\nھێلینا بۆنھام کارتەر\nھێنری ئیان کوسیک\nکامیل نورانی فەرد\nتراڤێستی (ناسنامەی جێندەری)\nنیکۆلاس مۆرای بۆتلەر\nلە ساڵی ١٨٩٦ لە گوندی یووش سەر بە شاری نووری پارێزگای مازەندەرانی ئێران لە دایک بوو. لە تەمەنی دوازدە ساڵیدا لەگەڵ بنەماڵەکەیدا ڕوویان لە تاران کردووە و لەوێ نیشتەجێ بوون. ھەر لەوێدا دەستی بە شێعر گوتن کردووە و ناوی خۆی لە عەلی ئیسفەندیاری ەوە بۆ ...\nوێسلی شنایدەر یاریکەری ھۆڵاندی لەدایک بووی ٩ی جونی ساڵی ١٩٨٤، یاریزانی ھەڵبژاردەی تۆپی پێی ھۆڵەندا و یانەی ئینتەرناسیۆنالێ لەھێڵی ناوەڕاستە، شنایدەر بەر لەوەی یاری بۆ یانەی ئینتەرناسیۆنالێ بکا یاری بۆ یانەکانی ئایاکس ئامستردامی ھۆڵەندی و ڕیال مەد ...\nخولی نایابی ھۆڵەندا یەکێکە لە خولە گەورەکانی تۆپی پێی ئەورووپا ناسراوە بەئێردیڤزی بەئینگلیزی. ساڵانە ١٨ یانە بەشداریی ئەم خولە دەکەن وەکوو: ئەیاکس ئەمستەرام،و یانەی ئایندهۆڤن و فاینۆرد، کە بەھێزترین یانەکانی ئەو وڵاتەن.\nیاری مۆبایل یاریکردنە لەسەر مۆبایلە تایبەتمەندەکان، مۆبایلی زیرەک/ تابلێت، کاتژمێری زیرەک، پی دی ئەی. کۆنترین یاری مۆبایل کە تا ئێستا زانراوە یاری تێتریسە لەسەر مۆبایلی هاگنک ئێم تی-٢٠٠٠ لە ساڵی ١٩٩٤. نۆکیا لە ساڵی ١٩٩٧ بە دانانی یاری سنێک لەسەر ...\nئیمپراتۆر چیان شاۆ\nئیمپراتۆر چیانشائۆ ناوی کەسی: لیو گۆنگ بە چینی:劉恭) سێیەم ئیمپراتۆری ھان بوو گەورەترین کوڕی ئیمپراتۆر ھووی ھان بوو. زانیارییەکی کەم دەربارەی ژیانی تایبەت ئیمپراتۆر چیان لەبەر دەستە دوایی مردنی باوکی کە پێشوو تر شازادەی جێنیشین بوو ھاتە سەر تەخت ...\nئیمپراتۆر ھائۆشائۆی ھان\nئیمپراتۆر ھاۆشاۆی ھان یان ئیمپراتۆر ھاۆشاۆدی ھان ، بە چینی:漢後少帝) ناوی کەسی: لیو ھۆنگ، چوارەم ئیمپراتۆری ھان بوو کوڕی ئیمپراتۆر ھووی بوو، زانیارییەکی کەم لەسەر ژیانی ئیمپراتۆر ھاۆشاۆ ھەیە دوای مردنی باوکی براکەی لیو گۆنگ چووە سەر تەخت.\nمۆزەخانەی چای نەتەوەیی چین\nمۆزەخانەی چای نەتەوەیی چین دەکەوێتە شاری ھانگسو لە پارێزگای جیانگ، پێشانگاکەی بەرھەمی چای و جۆرەھا چایی تێدا نمایش دەکرێت، ھەروەھا بە زمانی چینی و ئینگلیزییە.\nپڕۆژەی ژێر زەوی ١٣١\nپڕۆژەی ژێر زەوی ١٣١ سیستەمێکی تونێلە لە پارێزگای ھوبی لە کۆتایی دەیەی ١٩٦٠ و سەرەتای ١٩٧٠ بۆ جێکردنەوەی بارەگایی سوپای ڕزگاری گەلی چین لە کاتی شەڕی ئەتۆمیدا. ئەم بنکەیە تەواو نەکراوە یان بە تەواوی بەکارھاتووە و لە ئێستادا کراوە بۆ سەردانکەران وەک ...\nوانگ یو پارێزەر و کەسایەتی ژنە چالاکوانی مافەکانی مرۆڤی چینییە. ئەو لەساڵانی ٢٠١٥، لە ھەڵمەتی گرتنی چالاکوانانی مافی مرۆڤ دەستگیرکرا. دواتر لە ساڵی ٢٠١٦ بە کەفالەت ئازادکرا، دەگوترێت تاکوو ئێستا لەلایەن دەسەڵاتی چینییەوە لەژێر چاودیریدایە. وانگ ی ...\nھێنان خاکێکی داخراوی چینە لە بەشێکی ناوەندی وڵاتی چین دایە ھەروەھا وەک ژۆنگیوانیش ئاماژەی پێدەکرێت یان ژۆنگژۆو ھێنان شوێنی لە دایکبوونی شارستانییەتی چینە کە تێیدا زیاتر لە ٣٠٠٠ ھەزار ساڵ لە کلتور و ئیکۆنۆمی، سیاسەت لەخۆ دەگریت، بووەتە شوینێکی ناو ...\nچیتان بھاجەت لەدایکبووی ٢٢ی نیسانی ١٩٧٤. نووسەر و ستوننووس و سیناریۆنووسی ھیندییە. چیتان ناسراوە بەھۆی نووسینی ڕۆمانە ئینگلیزییەکانی کەلەجۆری دراما و کۆمێدین و دەربارەی چینی ھەژار و گوندی ھیندییەکانە. ڕۆمانەکانی بھاجەت زیاتر لە حەوت میلیۆن دانەی ...\nسامسۆنگ گالاکسی یەکێکە لەبەرھەمە سەرکەوتووەکانی کۆمپانیای کۆریای باشووری سامسۆنگ، لە ئێستادا بە تاکە ڕکابەری بەرھەمەکانی ئەپڵ دادەنرێت، ئەم بەرھەمە سیستەمی ئەندڕۆیدی کارپێدەکات وە چەندەھا وەشانی بۆ درووستکراوە بۆ تاتەبژمێر و مۆبایلی زیرەک ، ئەم ب ...\nسووتەمەنیی فڕۆکە یا سووتەمەنیی سووک بریتییە لەو شلەیەی کە بۆ فڕۆکەکان بەکار دێت و ڕەنگی زەردە وە دەکرێت بە دوو جۆرەوە: Jet A و Jet A-1 کە بەکاردێن لە سووتەمەنیی فڕۆکە مەدەنییەکاندا. سووتەمەنیی فڕۆکە جۆرێکی تریشی هەیە بە ناوی Jet B کە بۆ کەشە سارد ...\nتاقیگە یان ئەزموونگە شوێنێکی دامەزراوە کە ھەلومەرجی پێویست بۆ ئەنجامدانی لێکۆڵینەوەی زانستی، تاقیکردنەوە، و ئەندازەگرتن دابیندەکات. تاقیگەیەک شوێنی گونجاو فەراهەم دەکات بۆ لێکۆڵەرەوەکان. هەر تاقیگەیەک بە پێی ئامانجی دامەزراندنی، چەندین ئامێر لەخۆ ...\nسوخۆی تی ٥٠\nسۆخۆی پاک فا فڕۆکەیەکی دوو ماتۆڕیی شەڕکەرەر کە گەشەی پێ ئەدرێ لە لایەن کۆمپانیای سۆخۆییەوە بۆ هێزە ئاسمانییەکانی ڕووسیا.سۆخۆی تی ٥٠ نموونەیەکی سەرەتاییە بۆ فڕۆکەی پاک فا. پاک فا یەکێکە لە چەند بەرنامەیەکی کەم بۆ درووستکردنی فڕۆکەی دزەکی لە جیهاندا.\nپاناڤیا تۆڕناڵدۆ یان تۆڕناڵدۆ فڕۆکەیەکی جەنگی بەھێز و تایبەت مەندە. کەلەلایەن وڵاتانی لەساڵی ۱۹۷٤ دروستکراوەو یەکەمین فڕینی لەساڵی ۱۹۷۹بووە. تاوەکوو ئێستا ۹۹۲ دانەی لێ دروستکراوە. جگە لەو سێ وڵاتانەی کە دروستیان کردووە، یەش خاوەنی ئەم جۆرە فڕۆکەیە.\nدۆنالد ماکدونل دۆنالد ژیاوە لە نێوان سالانی ٦ نیسانی ١٨٩٢ هەتا ٢ شووباتی ١٩٨١ یەکێک بوە لە بەرێونەێتیەکانی فرۆکە و ئەندازیارێکی فرۆکە بوە، یەکێک بوە لە دامەزرێنەرکانی دروستکردنی فرۆکە\nساختەکردنی مردن سکاڵاکردنە لە مردنی کەسێک بە شێوازێکی ھەڵە یان ساختە. لەھەنێک بارودۆخدا لەوانەیە کەسەکە خۆی مردنی خۆی ساختە بکات بە ئەنقەست، ساختەکاری لە مردن وەک یارییەک دروستکراوە بۆ یاریکردن بە ھەستی خەڵکانی تر ھەرچۆنێک بێت مردنی ساختە ھەنێک ج ...\nڕۆژی ڤالانتاین (فیلم)\nڕۆژی ڤالانتاین فیلمێکی ئەمەریکی ڕۆمانسی کۆمێدیە ، دەرهێنراوە لەلایەن گاری مارشال.چیڕۆکی فیلمەکەش نووسراوە لەلایەن کاترین فوگەیت،ئابی کۆهن و مارک سلیڤەرستین.فیلمەکە لەنواندنی چەندەها ئەستێرەی گەورەی وەک جێسیکا ئەلبا،کاتی بەیتس،جێسیکا بێل،برادلی کو ...\nجی ئێم سی\nجامی شای ئیسپانیای ١٩٠٢\nجامی شای ئیسپانیای ١٩٠٢ یەکەمین پاڵەوانیەتی جامی شای ئیسپانیایە، کە لەڕێکەوتی ١٣ی ئایاری ١٩٠٢ دەستی پێکرد و لەڕێکەوتی ١٦ی ئایاری ١٩٠٢ یاری کۆتایی لە مەدرید ئەنجامدرا، لەنێوان یانەی بیزکایە و یانەی بەرشەلۆنە و ئەنجامدرا و بە ئەنجامی ٢-١ لەبەرژەوەن ...\nجامی شای ئیسپانیای ١٩٠٣\nجامی شای ئیسپانیای ١٩٠٣ یەکەم پاڵەوانیەتی جامی شای ئیسپانیایە، کە لەڕێکەوتی ٦ی نیسانی ١٩٠٣ دەستی پێکرد و لەڕێکەوتی ٨ی نیسانی ١٩٠٣ یاری کۆتایی لە مەدرید ئەنجامدرا، لەنێوان ئەتلەتیکۆ بیلباو و ڕیال مەدرید و ئەنجامدرا و بە ئەنجامی ٣-٢ لەبەرژەوەندی ئە ...\nویلیام سیدنی پۆرتەر لەبەرهەمەکان بە ئۆ ھێنری دەنووسرێت. نووسەر و کورتەچیڕۆکنووسی ئەمریکییە. هەمیشە بەوە دەناسرایەوە کەکۆتایی کورتە چیڕۆکەکانی سوپرایزێکی گەورەی تێدایە. دوایین گەڵا یەکێکە لە کورتەچیڕۆکە ناسراوەکانی ئۆ هێنری.\nجامی شای ئیسپانیای ١٩٠٤\nجامی شای ئیسپانیای ١٩٠٤ دووەمین پاڵەوانیەتی جامی شای ئیسپانیایە، کە لەڕێکەوتی ١٩ی ئازاری ١٩٠٤ دەستی پێکرد و لەڕێکەوتی ٢٧ی ئازاری ١٩٠٤ یاری کۆتایی لە مەدرید ئەنجامدرا، لەنێوان ئەتلەتیکۆ بیلباو و ئیسپانیۆلی مەدرید ئەنجامدرا و لەبەرژەوەندی ئەتلەتیکۆ ...\nئایفۆن ٣ جی\nئایفۆن ٣گی ، یەکێکە لە زنجیرە مۆبایلە هۆشمەندەکانی کۆمپانیای ئەپڵ لە ١١ی تەمموزی ساڵی ٢٠٠٨ دەرچوو، دووەمین زنجیرە مۆبایلی ئایفۆنە\nیاریگای فرانسۆ ھەریری یاریگایەکی نێودەوڵەتیە یانەی ھەولێر کە جێگای ٤٠ ھەزار ھاندەر دەبێتەوە، بەدووەم گەورە یاریگای وەرزشی دادەنرێت لە عێراق کە لەدوای یاریگای شەعب دێت, یاریگاکە لەساڵی ١٩٥٦ لەکاتی دروستبوونی یانەی ھەولێر دروست کرا کە پێشتر ئەو یار ...\nمانی حەقیقی دەرهێنەر، نووسەر و ئەکتەری سینەمای ئێرانە. ئەو براوەی خەڵاتی سیمری بلووری خولی بیست و چوارەمی فستیڤاڵی فیلمی فەجرە.\nئۆلیڤیا وایڵد ئەکتەرێک و چالاکوانێکی ئەمەریکیە. ئەو بەهۆی ڕۆڵی دکتۆر ڕێمی ناسراوە بوو لە زنجیرەی ، هەروەها ڕۆڵەکانی لە فیلمی ، و فیلمی ، جگە لەمەش لەساڵی ٢٠١٦ بەشداربوو لەفیلمی Vinyl.\nبەداخەوەبوون فیلمێکی ڕۆمانسی و جەنگی و درامایە لە دەرھێنانی جۆو ڕایت و ڕۆڵبینینی جەیمس مکاڤوی و کیرا نایتلی و سورشا ڕونان و ڕامالا گری و بێنەدیکت کومبەرباچ و ڤێنێسا ڕێدگریڤ. فیلمەکە پشتی بەستووە بە نۆڤڵێکی یان مکیوون کە لە ساڵی ٢٠٠١ لەژێر ھەمان ن ...\nگاڵتەکردن زنجیرەیەکی تەلەڤیزیۆنی کۆمیدیای دراما لە لایەن دەیڤ ھۆڵستین دروستکراوە و بۆ یەکەم جار لە ٩ی ئەیلوولی ٢٠١٨ لەسەر شۆتایم پەخشکرا. ئەکتەرانی زنجیرەکە جیم کاری و فڕانک ڵانجێڵا و جودی گریر و کۆڵ ئاڵن و جوڵیەت مۆڕێس و کاتڕین کینەڕن و ھەروەھا ...\nسیستەمی کارپێکەری: ئای ئۆ ئێس وەشانی ٤،٢،١ کامێڕای پێشەوەی: توانای گرتنی ٠،٣ مێگاپیکسلی هەییە پرۆسێسەرێکی جووت کرۆکی ١ گێگاهێرتزی A5 بیرگە: ١٦ گێگابایت ، ٣٢ گێگابایت ، ٦٤ گێگابایت سیمکارت: مایکرۆ سیم کامێڕای دواوەی: توانای گرتنی ٠،٥ مێگاپیکسلی هە ...\nسامسۆنگ گالاکسی ئێس ٥\nسامسۆنگ گالاکسی ئێس ٥ مۆبایلێکی ھۆشمەندی ئەندرۆیدە، دوستکراوی کۆمپانیای سامسۆنگە، ئەم مۆبایلە بڵاوکراوەتەوە لە ١١ی نیسانی ٢٠١٤، لە ١٥٠ وڵاتدا، وەکوو شوێنگرەوەیەک بۆ سامسۆنگ گالاکسی ئێس ٤، یەکێک لەو تایبەتمەندییانەی کە لەم بەرھەمەی سامسۆنگ ھەبوو، ...\nبەشکۆی مۆندراگۆن بەشکۆ و فیدراسیۆنەکێک لە کۆکارییە کرێکارییەکانە کە لە ناوچەی باسکی ئیسپانیا دامەزراوە. بەشکۆی مۆندراگۆن مەزنترین کۆکاری لە سەرانسەری جیھانە. ئەم بەشکۆیە لە ساڵی ١٩٥٦ لە شاری مۆندراگۆن لە لایەن خۆزێ ماریا ئاریزمێندیاریێتا و گرووپێ ...\nگرێپایان کۆمەڵێک گیانەوەری بێ بڕبڕەن، کە ئێسکبەندی دەرەکییان ھەیە و لەشیان گرێ-گرێیە. ئەم لقە لە گیانەوەران، مێرووان ، جاڵجاڵووکان و ڕەقپێستان و. دەگرێتەوە. ئەندامی جومگەدار، گرێ-گرێ و توێخی ڕەق، گرنگترین پێناسەی گرێپاکانە.\nئونا ستابس ئەو کچە ئەکتەرێک و سەماکارێکی پێشووی ئینگلیزە و کاروانە ھونەرییەکەی لە ساڵی ۱۹٥٦ دەست پێ کردووە. لە بەناوبانگترین ڕۆڵەکانی ڕۆڵەکەی لە زنجیرەی شێرلۆکدایە.\nنادیە لە قۆناغی ناوەندی حەزی بەوە بووە ببێتە ڕۆژنامەنووس. لە ساڵی ٢٠٠٩، دەچێتە پاڵ کۆمەڵەی سوپای ڕاگەیاندنی بەنگلادیش لەوێوە دەبێتە ڕاپۆرتنووسی تاوانەکان. لە ساڵی ٢٠١٣، شارمین ڕووماڵی ڕاپۆرتێکی دەستپێکرد لەسەر کۆمەڵەیەکی ئیسلامی کە ھێرشیان کردبوو ...\nشەڕی لۆس ئانجلەس (فیلم)\n28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150 151 152 153 154 155 156 157 158 159 160 161 162 163 164 165 166 167 168 169 170 171 172 173 174 175 176 177 178 179 180 181 182 183 184 185 186 187 188 189 190 191 192 193 194 195 196 197 198 199 200 201 202 203 204 205 206 207 208 209 210 211 212 213 214 215 216 217 218 219 220 221 222 223 224 225 226 227 228 229 230 231 232 233 234 235 236 237 238\nخەڵاتی گۆڵدن گڵۆب بۆ باشترین ئەکتەر ل ..


نووسین هەمیشە بە دوای شتە نادیارەکانە کە بەدیاریان بخات. … هێلین – Dengekan\nbyHelin\tJuly 11, 2018\tGeneral, Opinion, Women\nلەم نووسینەدا، لە روانگەی هەست بە پرسیارییەوە، دەمەوێ وەک قوتابییەکی زانکۆ تێگەیشتنی خۆم لەسەر ئەو دۆخە گشتییەی کوردستان بە گشتیتی و بەتایبەتیش ئەو دیاردە دینییەی کە بە دژی ئازادیی مرۆڤ و ژنە، دەرببڕم.\nراستییەکەی، بۆ من جێگەی دڵتەنگییە، کۆمەڵگەی کوردستانی باشوور، بۆچی دوای ئەو هەموو ئەزموون و رووداوە سیاسیی و دینییە دڵتەزێنانە بێهەڵوێست و بەرنامەیە بەرانبەر ئەو هەموو زلم و دیاردە دواکەتوو و بەسەرچووانەی کە لەیەنە دینیی و نەرتییەکان دەرخواردی کۆمەڵگەی دەدەن؟\nکورد چەندین قوربانی داوە و دەدات؛ بۆ ئەوەی، کوردستان ئازاد بکات. لە هەمان کاتیشدا دژی کۆمەڵگە و بە تایبەتییش ئازادی ژنە، کە رەوتی داعشی بەناوی دین تا سەرئێسقان دژیەتی! هۆکاری بەدەست نەهێنانی ئازادی دەگەرێتەوە بۆ مرۆڤ و کۆمەڵگەخۆی. کورد زۆر قوربانی دژی داعشی دا کە هێزێکی توندڕۆی ئیسلامی بوو، ئێستا لە جیاتی ئەوەی ئەو توندڕۆییەی دین کەم بێتەوە، کەچی بەهۆی دیاردەیەک بەناوی ئازادیی بیر و راوە، کۆمەلێک مەلا و رەوتی نەریتی و بەناوی دینەوە لەمنبەر و تەلەفزیۆنەکانەوە رۆژانە پەیامی داعشیی بڵاودەکەنەوە، بۆ نموونە دژی خوێندن، ئازادیی ژن و کرانەوەی کۆمەڵگە لەبەرانبەریشدا حکومەت و رێکخراوەکانیش لێیان بێ دەنگن.\nجێگەی سەرنجە لە کاتێکدا سیستەمی کار و سیاسەتی حکومەت وایکردووە ئیستا لە کوردستاندا بە هۆی ئەو گۆرانکارییە زۆرانەوە، هەموو کەس دەبی بخوێنێ، کەچی کۆمەلێک مەلا و پیاوە نەریتییەکان، هێرشێکی تووندیان دژی ئازادیی ژن، پێشکەوتنی کۆمەڵگە و خوێندن دەستپێکردووە، پرچ رووتی و خوێندن بە بێدینی و سووک پێناسە دەکەن، واتە دژی ئازادی و خوێندنی ژنن. ئەم توندرۆیانەش کاریگەریان لەسەر زۆربەی پیاوی کورد دروستکردووە، کە بە هەڵە لە ئازادی و ئازادی ژن تێبگەن. هەروا تێگەشتوون کە ئازادی ژنان واتە بەرەڵایی و لەشفرۆش و بێ ئەخلاق…تاد. کومەڵگەی ئێرە نەخوێندەوار و بێ ئاگایە، بۆیە وا بیردەکاتەوە. بەکورتی و کوردی، زۆربەی خەلک لە باشووری کوردستان وشیاریان لەسەر ژیان، ئازادی ژن، پرۆسەی پێشکەوتنی کۆمەڵگە و رووداوە مێژووییەکاننییە. تەنها شتێک کە کورد دەیکات، لاسایکردنەوەی دەرەوەیە بە سەقەتی. لێرە هەموو لاسایی شتی ئەوروپا دەکەنەوە وەک: مادە و سەیارە و مەکینە و تەکنەلۆژیی و …تاد ،واتە کاڵای ماددی ئەوروپا وەردەگردن و بەکاردێنن، کەچی بیر و هزری رۆژئاواش ڕەت دەکەنەوە، ئەمەش وایکردووە کورد ببێتە مەکینە و پارە، واتە تەنیا لە رووالەت نوێ بێت و لە ناوەرۆکیش دەبەنگ.\nلەمەو پێش، باسم کرد و دووبارە دەلێمەوە، مرۆڤ کە لە دایک دەبێت، بە ئازادی لە دایک نابێ، یەکسەر نابێت بە تاکە کەس، بەلکو دوایی بە رێگەی فێربوون، ئەزموون و هەوڵدانی بەردەوام دەبێتبە خۆی، خۆی دەکات بە تاکە کەسێکی سەربەخۆ و جیاواز، بەمەش ئازاد دەبێت. بەمجۆرە کە بوو بە کەسێکی ئازاد، بەو زوڵم و ستەمەی لێدەکرێ و مافی زەوت دەکرێ رازی نەبێت، دژی بوەستێتەوە و داوای حەقی خۆی بکات. ئەو حەقەی کە لێت سەندراوەتەوە.\nلە ئەوروپاش وەک ئێرە بوو. بەلام ئافرەتانی ئەوێ ئیرادەیان هەبوو بەوە رازی نەبوون کە هەیە. گۆوجیس ماریا ئۆلۆمپی یەکێکە لەو ئافرەتە بە دەگمەنانەی لەکاتی شۆڕشی فەڕەنسیدا هەوڵیداوە مافەکانی مرۆڤ، ئافرەتانیش بە دەست بێنێت. کە لە سالی ١٨٩١ لە بانگەوازی«مافی ئافرەتان»ی، بلاوکردەوە. لە بانگەوازەکەیدا داوای تەواوی هەمان مافی وەک پیاوانی ئافرەت دەکرد. مەبەستم لە ناسی ئەو ئافرەتە بە دەگمەنە، ئەوەیە کە ئازادی دەستپێشخەری و قوربانی دەوێ. بەکورتی شۆرەشێکی گەورەی دەوێ.\nبۆیە دەڵێم، ئافرەتان بەسە گوێ مەدە بە دەمگۆی ئەو و ئەوان، پیاو و ئافرەت لە هەموو مافێک کە هەیە یەکسانن، جیاوازی نییە لە نێوانیان، تاکەی ئەو زوڵمەی لێتان دەکرێ قەبووڵی دەکەن؟ تا کەی قوربانی دەدەن؟ زۆربەی ژنان بەرووکەش لاسایی دەرەوە دەکەنەوە، بەڵام بە شاراوەیی، واتە خۆشەویستی دەکات بەبێ ئەوەی دایک و باوکی و… بیزانن، لێرە پرسیارێک بۆ پیاوانی نەریتی جێ دەهێلم، ئایە پیاوانی نەریتی پێت باشە، کچەکەت بە شاراوە، بەدوای حەزی خۆی بکەوێت؛ یا بە ئازادی؟\nلە کۆتایی دبێژم، واز لە ژنان بێنن، بلا بچن ل خەونێت خۆ بگەڕن. «مرۆڤی کورد بە گشتی ئاژەلێکن لە پێستی مرۆڤ». کەواتە جاهیلترین کەس ئەوانەن کە نەزانن جاهیلن. ڕوونتر بێژم، جیاوازی مرۆڤ لەگەل ئاژەڵ ئەوەیە مرۆڤ بیر دەکاتەوە. بەلام بە هۆی ئەو گۆرانکارییە بێ بەرنامەی سیاسیی، لاوازی پلانی پەروەردە و … تاد، هاوکاتیش رەوتە دینییە تووندڕۆییەوە، لە دۆخی ئەمڕۆی کوردستانم مرۆڤی کورد بە گشتی لە ئاستی بیرکردنەوە و هەستی لەو پەڕی لاوازی دایە.\nمەبەستم لەو پەیڤانە، من و تۆ و ئەو و ئەوانە. چونکە منیش وەک ئافرەتێکی کورد دەژیم! لە کۆتاییدا ئەوەی دەتوانێت رێگە بەو دۆخە دژوارەی کوردستان و هێزە دژە ئازادییەی ژن و کرانەوەی کۆمەڵگەی بگرێت، بوونی هێزێکی وشیار و ئازادیخواز و بەرپرسیاری ژن و پیاوە، کە بتوانێت بە رێگەی رێخستن و چاڵاکی رۆشنبیریی و مەدەنییەوە خەڵک وشیار بکاتەوە. هەروەک لە پاڵ ئەو هێزەشدا، زانکۆ ئەرکێکی سەرەکی هەیە.\nPrevious زنجیره‌یه‌ك گوتار له باره‌ی ناسنامه (8-8) ناسنامه … عه‌بدولموته‌ڵیب عه‌بدوڵڵا\nNext بۆچی مێش كرێچی ناو شه‌كردان نه‌بێت ؟* به‌ره‌و گفتوگۆیه‌كی ڕه‌خنه‌یی – 1 – … غه‌مگین بۆڵی\nهه‌ڵاتن له گۆرانی … سه‌باح ڕه‌نجده‌ر\nشار چۆل، شه‌قام چۆل.. و: نه‌ژاد عزیز سورمێ


📕 بارزان و زێبار لە بەڵگەنامەکانی عوسمانیدا بەرگی 3 Kütüphane\nئامادەکردنی: دکتۆر نەوزاد یەحیا باجگر وەرگێڕانی: [ Daha... 👁] 📕 ✖ 0 1 ✔ 99% ✍ Z.S. 29-9-2019 22:57:56\n📕 بارزان و زێبار لە بەڵگەنامەکانی عوسمانیدا بەرگی 4 Kütüphane\n👁 Bu başlık 1,480 defa görüntülendi\nئامادەکردنی: دکتۆر نەوزاد یەحیا باجگر وەرگێڕانی: [ Daha... 👁] 📕 ✖ 0 2 ✔ 99% ✍ Z.S. 29-9-2019 22:57:56\n📕 رانیە لە بەڵگەنامەکانی عوسمانیدا بەرگی 7 Kütüphane\n👁 Bu başlık 1,145 defa görüntülendi\nئامادەکردنی: دکتۆر نەوزاد یەحیا باجگر وەرگێڕانی: [ Daha... 👁] 📕 ✖ 0 5 ✔ 99% ✍ Z.S. 29-9-2019 22:57:56\n📕 زاخۆ و دهۆک لە بەڵگەنامەکانی عوسمانیدا بەرگی 10 Kütüphane\nئامادەکردنی: دکتۆر نەوزاد یەحیا باجگر وەرگێڕانی: [ Daha... 👁] 📕 ✖ 0 8 ✔ 99% ✍ Z.S. 29-9-2019 22:57:57\n📕 سلێمانی لە بەڵگەنامەکانی عوسمانیدا بەرگی 8 Kütüphane\n👁 Bu başlık 1,105 defa görüntülendi\nئامادەکردنی: دکتۆر نەوزاد یەحیا باجگر وەرگێڕانی: [ Daha... 👁] 📕 ✖ 0 6 ✔ 99% ✍ Z.S. 29-9-2019 22:57:56\n📕 سلێمانی لە بەڵگەنامەکانی عوسمانیدا بەرگی 9 Kütüphane\n👁 Bu başlık 1,242 defa görüntülendi\nئامادەکردنی: دکتۆر نەوزاد یەحیا باجگر وەرگێڕانی: [ Daha... 👁] 📕 ✖ 0 7 ✔ 99% ✍ Z.S. 29-9-2019 22:57:57\n👫 نەوزاد یەحیا باجگر Kişiler\n📅 Da eklendi Sep 29 2015 1:36PM\n👁 Bu başlık 10,125 defa görüntülendi\nبەهۆی حاجی یەحیای باوکییەوە کە سەرمایەدارێکی گەورە [ Daha... 👁] ✖ ✖ 1 3 ✔ 96% ✍ H.B. 29-9-2015 13:36:00\n📕 هەولێر لە بەڵگەنامەکانی عوسمانیدا بەرگی 1 Kütüphane\n📅 Da eklendi Oct 18 2018 10:34AM\n👁 Bu başlık 1,896 defa görüntülendi\nئامادەکردنی: د. نەوزاد یەحیا باجگر وەرگێڕانی: ئاش [ Daha... 👁] 📕 ✖ 1 10 ✔ 99% ✍ Z.S. 18-10-2018 10:34:23\n📕 هەولێر لە بەڵگەنامەکانی عوسمانیدا بەرگی 2 Kütüphane\n📅 Da eklendi Oct 18 2018 10:35AM\nئامادەکردنی: د. نەوزاد یەحیا باجگر وەرگێڕانی: ئاش [ Daha... 👁] 📕 ✖ 0 9 ✔ 99% ✍ Z.S. 18-10-2018 10:35:25\n📕 کۆی سانجەق لە بەڵگەنامەکانی عوسمانیدا بەرگی 6 Kütüphane\n👁 Bu başlık 1,158 defa görüntülendi\nئامادەکردنی: دکتۆر نەوزاد یەحیا باجگر وەرگێڕانی: [ Daha... 👁] 📕 ✖ 0 4 ✔ 99% ✍ Z.S. 29-9-2019 22:57:56\n📊 Istatistik Başlık Sayısı 382,429


ئیحتیوا لە ئیستانبول و قەیوم لە ئامەد\nجارێكی تر دیموكراسی لە توركیا كەوتەوە بەردەم تاقیكردنەوەیەكی دژوارەوە. سێ گەورەترین شارەوانی باكوور درایە دەست دامەزراوەكانی قەیومەوە، كە وەكالەتێكی نادیموكراسییە و هەموو جار دەوڵەت بۆ چارەسەر و دەستكاریی ئاڕاستەی دەنگی خەڵك، بەتایبەتی لە كوردستانی باكوور، بەكاریدەهێنێت. لەجێدانانی قاسرێكە كە گوایە كاری خۆی پێ راناپەڕێنرێت.\n(قەیوم) وەك كەفالەتێك وایە، نەك وەكالەت، چونكە وەكالەت هەر نەیسە، وەختێك كەسێك بۆ ئەركێك دادەنرێت تا ئەو كاتەیە كە خاوەنی ئەسڵی دێتەوە، بۆیە وتراوە وەكیل چوون ئەسیل وایە. ئەمما كەفیل كەلەپچەیەكە دەكرێتە دەستی خاوەن شایانی هاتوو بە دەنگ و دیموكراسی، راسپاردەی خەڵكی پێیە، ئەگینا هیچ مانایەك بۆ دیموكراسی و رای خەڵك و بژاردەكانیان نامێنێتەوە. لەجێی عەدنان سەلجوق سەرۆكی شارەوانی گەورەی ئامەد، حەسەن بەسری جوزال ئۆغڵو والی دیاربەكر، لەجێی ئەحمەد تورك سەرۆكی شارەوانی مێردین، مستەفا یامان والی مێردین و لەجێی بەدیعە ئۆزگۆگچە سەرۆكی شارەوانی گەورەی وان، محەمەد ئەمین بیلماز والی وان، تەعین كراون.\nجاران دەوڵەت هانای بۆ ئەم تەرزە ئیدارییە ناوەندێتییە دەبرد تا سەرۆك شارەوانی هەڵبژێردراو لە حەسانە داماڵرێ و دۆسێی جیاجیای دادگایی لەسەر بكرێتەوە. لەبەرئەوەیە زۆربەی ئەو جارانەی پەنا بۆ قەیوم براوە سنووردار و كات دیاریكراو بووە. بۆ نموونە پاش چەند ساڵێك لە ماوەی حوكمڕانی، یان چەند مانگێك پێش خولی هەڵبژاردنەكان بەكارهاتووە. لێ ئەمجارە پاش ماوەیەكی كەم لە دوا هەڵبژاردنی شارەوانییەكان، سێ گەورەترین شارەوانی گرتۆتەوە و تا هەڵبژاردنێكی تر هەروا دەمێنێتەوە.\nكەیسی لابردنی سەرۆكە هەڵبژێردراوەكان، یان كردنەوەی دۆسێ لە پەرلەمانتار و سیاسەتكارانی باكوور، هەموو جار كەرەستەیەك بووە بۆ خاوكردنەوەی رەوتی روو لە گەشەی بەشداری دیموكراسیی باكوور لە بەدەنەی سیاسیدا.\nهەر بۆیەش رەوتی كورد لە باكوور بە دەوری خۆی وەك ئەزموونێك هەمیشە رێوشوێنی بەرەنگاریی دیموكراسی دۆزیوەتەوە تا بە شێوەیەكی زگزاكی درێژە بە بوونی خۆی بدات، بەڵام ئەمجارە ئیجرائاتەكانی وەزارەتی ناوخۆ هەنگاوی ئیستباقییە و نیەتی تەنگەبەركردنەوەی زیاتری دیموكراسیی لێ دەخوێنرێتەوە، تا ئەوەی هەر قۆڵبادانی هەدەپە بێت.\nدیموكراسی لە داكشانێكی وادایە مانشێتە سەرەكییەكەی هەوڵی ئیحتیواكردنی سەرۆكی شارەوانی گەورەی ئیستانبول بوو و تایتڵە فەرعییەكانیشی وا لە باكوور كەوتۆتە كار. لەبەرئەوە ئیمام ئۆغڵو سەرۆكی شارەوانی ئیستانبول زوو لێی تێگەیشت و دژی كودەتای سپی ئیفادەی دا. ئیفادەی ئەو هەر لەبەرئەوە نییە قەرزاری دەنگەكانی هەدەپەیە لە ئیستانبول، بەڵكو دەزانێ ژینگەی سیاسیی لەو وڵاتە، وردە وردە شارەوانییەكان دەخاتە دەست غەیری ئاكپارتی و دەوڵەتی ئاكپارتیش پارێزگارەكانی خۆی لە باكوور و حكومەتەكەی لەسەرتاسەری توركیا وا بەكار دێنێت پانتایی دەسەڵاتی شارەوانییەكان كەم بێتەوە مادام ئاوەها لە قازانجی خۆی نەبن.\nلە ساڵی 1991 -ەوە كوردی باكوور بە تایتڵی حزبی كوردییەوە بەشداری هەڵبژاردنی شارەوانی و پەرلەمان دەكات و لە هەر وێستگەیەك هەنگاوێك دەچێتە پێشەوە. تا ئەم ئاستەی ئێستا هەیە. كە دەوڵەت گەرەكێتی بنكۆڵی بكات.\nمۆدێلی قەیومەكان یەك لە دەیان ئامرازن بۆ بەرتەسككردنەوەی ئەزموونی بەشداریی كورد و كلك و گوێكردنی ئیرادەی دەنگدەران، ئەمجارە زوو پەنای بۆ برا، چونكە قەڵاكە لە ئیستانبولیش درزی تێكەوتووە.


تێبینیێک لە سەر فلیمی ‘بیل بکوژە’ | شانۆڤان\nشانۆڤان > سینەما > تێبینیێک لە سەر فلیمی ‘بیل بکوژە’\nتێبینیێک لە سەر فلیمی ‘بیل بکوژە’\n6 خولەک خوێندنەوە\nبیل بکوژە – Kill Bill\nدەرهێنەر: کوەنتین تارانتینۆ – Quentin Tarantino\nئەکتەران: یوما تورمان، لوسی لیو، ڤیڤیکا فۆکس، مایکل مەدسێن، داریل هانا، دەیڤید کارادین\nدەرچوون: بەشی یەکەم: ٢٠٠٣، بەشی دووەم: ٢٠٠٤\nڕزگاری و گۆڕانکاری دەروونی لە فلیمی بیل بکوژە دا\nلەو کاتەوە کە ئستەنلی کوبریک شرۆڤە دەروونیەکانی سەبارەت بە ئیقتباسەکەی لە ڕۆمانی بروسکە (The Shining) بە لا نا و ئەو فلیمەی بە ساکاری تەنیا وەکوو چیرۆکێکی ڕۆح/تارمایی پێناسە کرد، نەماندیوە کە دەرهێنەرێک بە ئەنقەست لێکۆڵینەوە تیۆریەکان لە بەرهەمێکی سەرنجڕاکێش بخاتە پەراوێزەوە و گرنگی پێ نەدات. ئیستاش کوەنتین تارانتینۆ پێشی بە ئەوجۆرە پرسیارانە گرتوە و لە هەموو دەرفەتێکدا ئەم فلیمە چوار کاتژمێریەی وەکوو فلیمێک سەبارەت بە تۆڵە و توڕەیی ناساندوە و هیچ شی کردنەوەیەکی ئەوتۆی نەخستوەتە بەردەست. بەڵام نکۆڵی لێ ناکرێ کە لەم فلیمەدا باسگەلێگی بەرینتر و قوڵتر لەوەی گوتراوە هەیە کە جێگای سەرنجن و پێویستی بە شی کردنەوەیە.\nهەر کەسێک ئەتوانی لاسایی هەر شتێک بکاتەوە، بەڵام وادیارە کە بیل بکوژە شتێکە بەرینتر لە لاسایی کردنەوە، ئەتوانین بڵێین بەرهەمێکە بۆ ئاوڕدانەوەیێک لە سینەماکانی سەدەی ١٧ یان سینەمای وێستێرن. خاڵگەلێکی زۆریشی تێدایە بۆ سەلماندنی ئەوەی کە ئەم فلیمە شتێکە بەرینتر لە چیرۆکێکی ساکار سەبارەت بە تۆڵە کردنەوەکانی ژنێکی توڕە.\nڕەنگە بینەرە لاوەکان لانیکەم لە سەرەتادا سەرنج نەدەن بەوەی کە پەردەیەکی تایبەت لەم فلیمە ئاماژەی هەیە بۆ فلیمی لە جلێکی سەرسامکەردا یان کەسایەتی پای مەی کە کەسایەتیێکە لە فلیمەکانی براکانی شۆ و پێشتریش کەسایەتیێکی مێژویی بووە. ئەگەر پێوەندیێکی قوڵ لە گەڵ فلیمەکە بگرن و چێژ لە فلیمێک ببینن کە دنیای خەیاڵ و فەنتازیا تێک ئەشکێنێت، سروشتیە کە ئەوانیش هەر ئەو پرسیارانە لە خۆیان بکەن کە تارانتینۆ وەکوو لاوێکی هەستیار سەبارەت بەو بەرهەمانە پرسیویە کە بۆی سەرنجڕاکێش بوون: بۆچی ئەم بەرهەمەم پێ خۆشە؟ ئەم فلیمە سەبارەت بە چیە؟ چ شتێک کەسایەتیە دڵخوازەکانم بەرەو پێش ئەبات؟ ئایا واتایەکی شاراوە لێرە هەیە کە پێویستی بە سەرنج دان بێت؟ یان پرسیارێکی دیکە کە گێڕانەوەی ئەم چیرۆکە بۆچی ئەوەندە بۆ ئەم دەرهێنەرە گرینگ بووە؟\nتارانتینۆ دەرهێنەرێکی ڕێزگرە کە بۆ ڕێز گرتن و ستایشی بەرهەمە کۆنترەکان، بەشگەلێکی لێیان بە قەرز دەگرێ. بەڵام بە دڵنیایەوە زیرەکی، خولیا و خەونی تایبەت بە خۆیشی هەیە. هیچ دەرهێنەرێک فلیمی نوێ چێ ناکات تەنیا بەو مەبەستەی کە سەرنجی بینەران بەرەو بەرهەمە کۆنەکان ڕابکێشێت. ڕەنگە هەست کەن تارانتینۆ لە بیل بکووژە دا بێجگە لەوەی دەخوزێ ئاماژە بداتە سەر بەرهەمە مەزنەکانی هەفتاکان، ئەیەوێ سەرنجی بینەرە لاوەکانیش ڕابکێشێ کە زۆرترین ژمارەی بینەرانی سینەمای هاوچەرخ پێک دێنن.\nبیل بکوژە فلیمێکی سەیرو سەمەرەیە. بێجگە لە لێکۆلەران، یوما تورمان (کە دەوری بیاتریکس دەگێڕێ)یش ئەم فلیمەی وەکوو چیرۆکێکی تۆڵە و رزگاری پێناسە کردووە. کەسایەتیەکان سەیر و ناوازەن و تارانتینۆ هەوڵی داوە جیاواز بیاننوێنێ. زۆر شتمان پیشان ئەدات کە بۆ چێژ بینین لە بەرهەمەکە پێویستیێکمان بە دیتنیان نیە، بۆ نموونە ژیانی تاڵ و ناخۆشی ڕیشی ئۆرێن لە منداڵیدا و گەورەبوونی بە ڕق و تونوتیژیەکی تۆخەوە، ژیاننامەیەکی کورت لە کەسایەتیە پەراوێزیەکان، یان شکست و نەمانی بود(Budd). تارانتینۆ هەوڵێکی زۆر دەخاتە گڕ بۆ چێ کردنی بەشی تایبەت بە پای مەی. لە سەرەتا بە ڕوونی دیار نیە کە بۆچی ئەم بیرەوەریانە ئەوەندە گرنگن ئەگەر بەڕاستی فلیمەکە تەنیا چیرۆکێک بێت سەبارەت بە ژنێکی توڕە کە ئەیەوێ تۆڵە لە پێنج کەس بکاتەوە کە ئەیانویست بیکوژن و ئێستا بە شوێن داد دایە. چیرۆکێکی وەها ساکار بیس چرکە زۆرتری ناوێ.\nپرسیاری سەرەکی سەبارەت بە ڕزگاری\nئەگەرچی زۆر جار لەسەری ناکۆکی هەیە بەڵام ڕوانین بۆ بیل بکوژە وەکوو چیرۆکێکی ڕزگاری شتێکی گشتگیرە. سەرەتا پێمان دەڵێن کە فلیمەکە سەبارەت بە تۆڵەیە و گەڕان و بەسەرهاتی بیاتریکس بە دوی پێکهێنانی داد و تۆڵە کردنەوەدا دەگێڕێتەوە کە بۆ زۆرێک لە بینەران وەکوو ئاماژەگەلێک بۆ گەیشتن بە ڕزگاری دێتە بەرچاو.\nبڕوانن بۆ ئەو کاتەی پێش کۆمەڵکوژیەکە، بیاتریکس بەو ئەنجامە گەیشتووە کە ئیدی نایەوێ لە پیاوکوژیەکاندا بەشداری بکات یان لە گەڵ ئەو کەسانە کە ئیشیان کوشتنە بمێنێتەوە. بەڵام ئەم پرسیارە دێتە ئاراوە کە ئایا ئەو گۆڕانە و ئەو بڕیارەی پیشاندەری گۆڕانێکی دەروونی پێوەندی بە هەستێکی ئەخلاقیەوە هەیە؟ بیاتریکس دان بەوە نانێ کە لە کردەوەکانی ڕابردووی پەژیوان بووبێتەوە یان هەست بە تاوان و شەرمەزاری بکات. هەر وا کە بە ڕوونی لە پاشڕوانێکدا ئەیبینین بڕیارەکەی بۆ کۆتایی هێنان بە پیاوکوژی هاوکاتە لە گەڵ دوگیان بوونی. ئەمە ئەوە دەگەینێ کە بیاتریکس بڕیارێکی نوێ ناوەتە جێی بڕیارێکی کۆن ئەویش بە هۆکارێک بێجگە لە گۆڕانێکی دەرووونی و ئەخلاقی. ئەو کۆتایی دێنێ بە ئیشەکەی نەک لە بەر ئەوەی کە پیاوکوژی لە پێناو پارە ئیشێکی پیس و دوور لە ئەخلاقە، بەڵکوو لە بەر ئەوەی کە نایەوێ زیانێک بەری خۆی یان منداڵەکەی بکەوێت. ئەگەرچی لە زۆرێک لە کولتورەکان شتێکی ئاساییە کە بەرانبەر خۆت یان منداڵت بەزەیی و میهرەبانیت هەبێ. بەڵام هەست و بەزەیی ڕاستەقینە و ڕاستۆگیانە هەموو گیانێک بەلایەوە بەنرخە و جیاوازیێک قایل نابێت لە نێوان گیانی کەسێکدا کە پارەیەک بۆ کوشتنی دابین کراوە یان منداڵێک کە لە زک دایکیدایە و هێشتا لە دایک نەبووە. ئەگەر ئاکار یان کردوەیەک بەرانبەر خزمێک هەڵە بێت هەر ئەو ئاکارە بەرانبەر کەسێکی نەناس و بێگانە یان تەنانەت کەسێکی ڕکابەرێکیشت هەر هەڵەیە و خراپە. ئەگەرچی دڵو ناخی بیاتریکس تووشی گۆڕانێک ئەبێت بەڵام مەبەست و هۆکاری ئەم گۆڕانە حەز و خواستێکە بۆ پاراستنی خۆی نەک سەرهەڵدانی ویژدان یان گەشە کردنەوەی هەستی ئەخلاقی لە ناخیدا.\nدەرچوونی بەرەو ئێل پاسۆ بڕیارێکی تاکەکەسیە کە بە ڕێکەوت ئەبێتە هۆی پێک هاتنی گۆڕانێکی ئەخلاقی کە لە فلیمەکە هیچکات بە تەواوی ڕوون ناکرێتەوە. بیاتریکس بڕیارێکی مەنتیقی داوە نەک بڕیارێکی ڕۆحی و دەروونی. دوایی لە سەر خواست و حەزی بۆ تۆڵە کردنەوە بەو ئاکامە ئەگات کە گوشتنی بکوژەکانی سزایەکی گونجاوە بۆ قەرەبو کردنەوەی ئەو ئازارانەی لە دەستیان چەشتوویە. لە ڕێگای گەڕان بە شوێن ئەم دادورەیەدا کەسانێکی زۆری دیکەش دەکوژرێن. ئەم پیاوکوژیە لە بەر توڕەییە نەک پارە بەڵام لە دووایدا هەر پیاوکوژیە.\nئەگەر بیر بکەینەوە لەوەی کە ئایا بیاتریکس ئەگات بە ڕزگاری یان نا، بەرانبەر پرسیارێک ئەبینەوە: تۆڵە چۆن دەتوانێ ڕێگایەک بێت بەرەو ڕزگاری، کاتێک کە ئەو کەسەی بە شوێن گەیشتن بە ڕزگاریدایە هەر بە قەد ئەو کەسانە تاوان دەکات کە بەرانبەر ئەم تاوانیان کردووەو بوونەتە هۆی ئەوەی ئەم ڕێگایە بگرێتە بەر؟ پیاوکوژێک کە هیچ هەستێکی تاوانبار بوون و پەشیمانی بەرانبەر ئیشە خراپەکانی پێشووی نیە، لە ڕێگای کوشتنی پیاوکوژگەلێکی دیکەوە ناگات بە ڕزگاری، لە کاتێکدا گرنگیش نادا بەو گۆڕانەی لە ناخیدا خەریکی روودانە.\nبەمانەشەوە هێشتا هەر زۆرێک لە بینەران وەکوو چیرۆکێکی تۆڵە و رزگاری ئاماژە بە بیل بکوژە دەکەن. بەڵام بە گشتی، چیرۆکی بیاتریکس و گەڕانی بە شوێن تۆڵە کردنەوەدا ئەبێت بە چیرۆکێکی ئاڵۆز و سەیروسەمەرە کە بە شێوازێکی تایبەت بە خۆی ئاوڕ ئەداتەوە لە ڕزگاری و بەرپرس بوون. فلیمگەلێکی زۆر سەبارەت بە ڕزگاری دروس ئەکرێن و ئەیانبینین، بەڵام هیچیان وا نیە کە پاڵەوانی چیرۆکەکە تا گەیشتن بە کۆتایی چیرۆکەکە دەیان کەس بکوژێت.\nسەرچاوە: Slant Magazine\nتێبینی فلیم کوەنتین تارانتینۆ یوما تورمان


16 باشترین ئەپەکانی iOS بۆ ساڵی 2019 – کەی ئای تی ئێن\nنرخەكانی زنجیرەی مۆبایلەكانی Galaxy A 2017 بڵاوكرانەوە.\nئای ئۆ ئێس 27, كانونی یه‌كه‌م 2019\nچەند ڕۆژێکی کەممان ماوە تاوەکو ماڵئاوایی لە ساڵی 2019 بکەین، هەر بۆیە دەمانەوێت باشترین ئەپەکانی ساڵی 2019 ـی تایبەت بە iOS ـتان لەگەڵدا هاوبەشی پێ بکەین.\nئەم ئەپە یەکێکە لە دڵخوازەکانی ئێمە، هەر لەبەر ئەوەیە وەکو یەکەمین ئەپ هاتووە لەم بابەتەدا. ئەم ئەپە تایبەتە بە زانینی کەشوهەوای ناوچەکەت بە پێی کاتژمێر و ڕۆژەکانی هەفتە، لەگەڵ ئەوەشدا ژمارەیەک گاڵتە و گەپیشت پێ دەڵێت بۆ ئەوەی ڕۆژەکەت باشتر بکات. ئەمە بێجگە لەوەی کە خاوەن دیزاینێکی جوانە و دەوڵەمەندە بە تایبەتمەندی دیکەی وەکو AR.\nباشترین جێگرەوەی ئەپی فەرمی Twitter ـە. خاوەن تایبەتمەندی زیاترە و کەم و کورتییەکانی کەمترن، هەروەها خاوەن هیچ ڕێکلامێک نییە و بەکارهێنەر بێزار ناکات.\nئەپی TikTok یەکێکە لە پڕبەکارهێنەرترین ئەپە کۆمەڵایەتییەکانی ئەمساڵ، هەروەها وەکو تۆڕێکی سەرەکیشی لێهاتووە بۆ زۆرینەی گەنجان. بەشێکی بەکارهێنەران زۆرینەی کاتەکانیان لەم ئەپەدا بەفیڕۆ دەدەن. لە ڕاستیدا، شوێنێکی خۆشە بۆ بەسەربردنی کات تێیدا. ڕێگەت پێ دەدات بیرۆکەکانت بکەیت بە ڤیدیۆ و لە تۆڕەکەدا بڵاویان بکەیتەوە.\nیارمەتیدەرە بۆ درووستکردنی خواردن و شیرینییەکان. وەکو ئەپێکی فێرکاری وایە، دەوڵەمەندە بە ژمارەیەک تایبەتمەندی دیکەش.\nکامێرای ئایفۆنە نوێیەکان لە هەموو کاتێک باشترن. ئێستا ژمارەیەک ئامرازی ژیری دەستکردی بە سوود هەن کە یارمەتیدەرن بۆ چرکاندنی وێنەکان بە شێوەیەکی کارامەتر. ئەگەر بۆ کەمێکیش بێت لە بواری فۆتۆگرافی دەزانیت، دەتوانیت ئەزمونی ئەم ئەپە نایابە بکەیت و ئەنجامی باش بەدەست بهێنیت.\nئەمیش یەکێکە لە باشترین ئەپەکانی تایبەت بە چرکاندنی وێنە بە یارمەتی ژیری دەستکرد. تەنانەت دەتوانیت لە ڕێگەیەوە وێنە ماوە درێژەکانیش بچرکێنیت.\nنزیکەی 2 مانگ دەبێت کۆمپانیای ئەدۆبی ئەپی Adobe Photoshop ـی بۆ ئایپاد بەردەستکرد. مێژووی ڕاگەیاندنی ئەم ئەپە دەگەڕێتەوە بۆ چەند مانگێکی زۆر لەمەوبەر. تایبەتمەندییەکانی هاوشێوەی تایبەتمەندییەکانی ئەپەکەیە لە دیسکتۆپ، بەڵام وەشانی یەکەمی نەبووە هۆکاری دڵخۆشکردنی بەکارهێنەران، بە هۆی ئەوەی لە ڕووی هەبوونی تایبەتمەندییەوە لاواز بوو.\nنرخ: مانگانە بە بڕی 9.99$.\nئەمە باشترین ئامرازی تایبەت بە دەستکاریکردنی وێنەیە و گرافیک دیزاینەرە کارامەکان دەتوانن سوودی لێ ببینن و لە جێگەی Adobe Photoshop بەکاری بهێنن.\nنرخ: مانگانە بە بڕی 11.99$.\nیەکێک لە باشترینەکانە بۆ دەستکاریکردنی وێنەکان. خاوەن دەیان ئامرازی کارامەیە کە بەسن بۆ بەدەستخستنی ئەنجامێکی باش.\nئەگەر بە بەردەوامی تایبەتمەندی پشتڕاستکردنەوەی دوو هەنگاوی (two-factor authentication) بەکاردەهێنیت، ئەم یارمەتیت دەدات تاوەکو هەژمارەکانت پارێزراو بن و بە ئاسانی کۆدەکان بەدەست بهێنیت. بێگومان دەبێتە باشترین ئەپت ئەگەر گرنگییەکی زۆر بە پارێزراوی و ئاسایشی هەژمارەکانت دەدەیت.\nئەم ئەپە تایبەتە بە زەخیرەکردنی تێپەڕەوشەی هەژمارەکان. خۆم یەکێکم لە بەکارهێنەرە بەردەوامەکانی ئەم ئەپە بۆ ماوەی چەند ساڵێک. سوپاس بۆ iOS 12 و نوێتر، دەتوانیت زۆر بە ئاسانی سوود لە بەکارهێنانی تێپەڕەوشە زەخیرەکراوەکانی ناو ئەم ئەپە ببینیت.\nوا 2019 تەواو دەکەین و هێشتا ئەپی Mail ـی ئەپڵ شایستەی ئەوە نییە تاوەکو بە تەواوەتی پشتی پێ ببەستین، بە هۆی دیزاین و تایبەتمەندییە کەمەکەیەوە. بەڵام، دەتوانیت Spark بکەیتە جێگرەوە و بۆ ئیمەیڵەکانت بەکاری بهێنیت.\nبە هۆی ئەم ئەپەوە، ڕزگارت دەبێت لە ڕێکلامەکانی نێو وێبگەڕی Safari. هەروەها دەتوانیت پێوانەکان، ئاگادارکەرەوەی وێبسایتەکان، دوگمەی هاوبەشیپێکردن و کۆمێنتەکان و زیاتر بلۆک بکەیت.\nدەتوانیت پشت بەم ئەپە ببەستیت وەکو باشترین ئەپی تایبەت بە لیستی ئەنجامدانی کارەکان. خاوەن دیزاینێکی زۆر نایاب و تایبەتمەندی پێویستە.\nئەم ئەپە نوێیەی مایکرۆسۆفت، یارمەتیدەرە بۆ شیکارکردنی پرسیارە بیرکارییەکان بە شێوەیەکی زۆر ئاسان و لە ڕێگەکانی نووسین و کامێراوە.\nئەم ئەپە گرێدراوی ئەپی Unsplash ـی تایبەت بە وێنەکانە. دەتوانیت ملیۆنان وێنەی سەرنجڕاکێشی تێدا بەدەست بهێنیت کە لە لایەن کارامەترین فۆتۆگرافەرەکان چرکێندراون.\nتاگەکان App App Store ئای ئۆ ئێس ئەپ ئەپ و نەرمەکاڵا


شوان به‌رزنجی 12/02/2019 - 13:25 بڵاوکراوەتەوە لە ئابووری/كوردستان\nحکوومەتی ھەرێمی کوردستان، مووچەی بەشێک لە فەرمانبەرانی زیاد دەکات. بەرپرسێکیش روونکردنەوە لەبارەی زیادکردنەکە دەدات و ئاشکرای دەکات، ٥٠%ی مووچەی بنەڕەتی زیاد دەبێت.\nکەمال وەرتی، بەڕێوەبەری گشتیی باج و دەرامەتی حکوومەتی ھەرێمی کوردستان بە (باس)ی راگەیاند، بە فەرمانێکی سەرۆکی حکوومەت، دەرماڵەیەک بۆ فەرمانبەران خەرج دەکرێت، گوتی: «دەرماڵەکە ٥٠%ی مووچەی بنەڕەتی دەبێـت بۆ ھەموو فەرمانبەرانی باجەکان و خانووبەرەی میری، کە لەسەر میلاکی وەزارەتی دارایی خەرج دەکرێت».\nروونیشی کردەوە، مووچەی بنەڕەتیی فەرمانبەرەکە چەند بێت، نیوەی تری بۆ زیاد دەبێت، بۆیە زیادبوونەکە لە فەرمانبەرێک بۆ فەرمانبەرێکی تر جیاواز دەبێت.\nبەپێی زانیارییەکانی، باس ئەگەر فەرمانبەرێک ٦٠٠ ھەزار دیناری مووچەی بنەڕەتیی ھەبێت، ئەو کاتە دەبێتە ٩٠٠ ھەزار دینار.\nکەمال وەرتی، دووپاتی کردەوە، ئەو دەرماڵەیە لەپای ماندووبوونی فەرمانبەرانی باجە، کە داھات بۆ حکوومەت کۆ دەکەنەوە.\nسەرچاوەیەک لە یەکێک لە گەنجینەکانی سەر بە وەزاەرتی دارایی، بە (باس)ی راگەیاند: «ئەو فەرمانەی سەرۆکایەتیی ئەنجومەنی وەزیران، نیگەرانیی بەشێکی فەرمانبەرانی وەزارەتی دارایی لێ کەوتووەتەوە، چونکە ئەوانیش خۆیان بە شایستە دەزانن بۆ وەرگرتنی ئەو دەرماڵەیە».\nلەم بارەیەوە بەڕێوەبەری گشتیی باج گوتی: «ئەو بابەتە پەیوەندیی بە ئێمەوە نییە، فەرمانبەرانی دارایی دەرماڵەی تایبەتی خۆیان ھەیە، بەڵام فەرمانبەرانی باج ھیچ دەرماڵەیەکیان نەبوو، بۆیە پێویست ناکات ھەندێک لە دارایی ئەو بابەتە بورووژێنن، چونکە فەرمانبەرانی باجەکان زۆر زۆر مەغدوور بوونە».\nلە حکوومەتی ھەرێمی کوردستان، ١٧ دەرماڵەی جۆراوجۆر ھەیە و مانگانە ١٤٤ ملیار دینار و ساڵانەش یەک ترلیۆن و ٧٠٠ ملیار دینار بۆ دەرماڵەکان خەرج دەکرێت.\nوەرتی، ئەوەشی خستە ڕوو ،بۆ گرنگیدان بە پێشخستنی باج و ھاندانی فەرمانبەرانی باج، حکوومەت بڕیاری داوە ئەو دەرماڵە تایبەت بە فەرمانبەرانی باج بدات.\nبەپێی فەرمانەکەی سەرۆکایەتیی ئەنجومەنی وەزیران بێت، دەرماڵەکە لە ١ی ١ی ٢٠١٩وە جێبەجێ دەکرێت.\nئەو دەرماڵە تایبەتەی فەرمانبەرانی باج لە کاتێکدایە، کە حکوومەت لە خولی پێشووی پەرلەماندا پڕۆژەیەکی بۆ رێکخستنەوەی دەرماڵەکان پێشکەش کردبوو.\nلە هەرێمی كوردستان رێژەی هەژاری لە 16% دابەزیوە بۆ 5%\nهۆکاری دواکەوتنی دابەشکردنی مووچەی فەرمانبەران ئاشکرا دەکرێ\nبەپێچەوانەی بڕیاری حكوومەتەوە چاودێریی دارایی داوای درێژكردنەوەی خزمەتی چەند فەرمانبەرێکی دەكا


ناڕه‌زایه‌تی جه‌ماوه‌ری له عێراق، مه‌ترسیه‌ك بۆ ده‌سه‌ڵاتداره گه‌نده‌ڵه‌كان | کۆمەڵە \nڕە‌وگە top » ناڕه‌زایه‌تی جه‌ماوه‌ری له عێراق، مه‌ترسیه‌ك بۆ ده‌سه‌ڵاتداره گه‌نده‌ڵه‌كان\nمیلیشیای چه‌كداری سه‌ربه مۆقته‌دا سه‌در، ناسراو به ” كڵاو شینه‌كان“، ڕۆژی سێشه‌ممه‌ی ڕابردوو هێرشیان كرده سه‌ر ناڕازیانی عێراقی له مه‌یدانی ته‌حریر و بینای ناسراو به “ڕێستوورانی توركی” كه نزیك به‌و مه‌یدانه‌یه، داگیریان كرد. به‌دوای ئه‌وه‌شدا ئێواره‌ی ڕۆژی چوارشه‌ممه ١٦ی ڕێبه‌ندان، به هێرش بردنه سه‌ر مه‌یدانی “ئه‌لسه‌درین” كه شوێنی كۆبوونه‌وه‌ی ناڕازیانه له شاری نه‌جه‌ف، جه‌نایه‌تێكی دژه مرۆیی دیكه‌یان خۆڵقاند. ئه‌و گرووپه وه‌حشیه هاوشێوه‌ی براده‌ره‌كانیان له سپای پاسداراندا، به چه‌قۆ و چه‌ك و ساتۆر له گیانی ناڕازیان به‌ربوون و سه‌ر و سینگیان دانه به‌ر ده‌ستڕێژی گولله و چادره‌كانیان لێ ئاگر تێبه‌ردان. ئیداره‌ی ته‌ندرووستیی نه‌جه‌ف ڕایگه‌یاند كه به‌هۆی هێرشی كڵاوشینه‌كان له ڕۆژی چوارشه‌ممه‌دا، ٢٣ كه‌س كوژراون و ١٩٧ كه‌سی دیكه‌ش بریندار بوون كه دۆخی ته‌ندرووستیی ١٦ كه‌سیان ناجێگیره. ئه‌وان بۆ كوشتن و ڕفاندنی برینداره‌كان ته‌نانه‌ت هێرشیان كرده سه‌ر نه‌خۆشخانه‌كانیش. به‌ڵام سه‌ره‌ڕای ئه‌و جه‌نایه‌تانه لاوانی ناڕازی به‌گژیان داهاتن و ڕۆژی دواتری مه‌یدانی “ئه‌لسه‌درین“یان گرته‌وه و به یارمه‌تیی بێ ده‌ریغی خه‌ڵك چادره‌كاینان دووباره هه‌ڵداوه. هه‌ڵبه‌ت ئێواره‌ی ڕۆژی پێنجشه‌ممه‌ش كڵاوشینه‌كان هێرشیان كرده سه‌ر مه‌یدانی “ئه‌لته‌ربیه” له كه‌ربه‌لا و لانیكه‌م كه‌سێكیان كوشت و ژماره‌یه‌كی دیكه‌شیان بریندار كرد.\nئه‌و جه‌نایه‌ته دژه‌مرۆییانه له‌گه‌ڵ كاردانه‌وه و تووڕه‌یی به‌رینی جه‌ماوه‌ری خه‌ڵك له سه‌رتاسه‌ری عێراق به‌تایبه‌ت له به‌غدا و پارێزگا شیعه‌نشینه‌كانی به‌سره، زه‌یقار، میسان، واست و ئه‌لموسه‌ننا به‌ره‌وڕوو بووه‌ته‌وه. خه‌ڵكی ناڕازی هاتنه سه‌ر شه‌قامه‌كان و به به‌رز كردنه‌وه‌ی درووشم دژبه كۆماری ئیسلامی و حیزبه گه‌نده‌ڵه ئیسلامیه‌كانی نزیك به‌و ڕژیمه، ئه‌و جه‌نایه‌تانه‌یان مه‌حكووم كرد. ئه‌و ناڕه‌زایه‌تیه به‌رینه زۆر زوو له میدیاكاندا ده‌نگی داوه. به‌ڕێوه‌به‌ری گشتیی ڕێكخراوی نه‌ته‌وه یه‌كگرتووه‌كان و یه‌كیه‌تیی ئۆرووپا و هێندێك له باڵوێزخانه‌كانی وڵاتانی دیكه له به‌غدا، ئه‌و كرده‌وه دژه مرۆییه‌یان مه‌حكووم كرد.\nناڕه‌زایه‌تیی جه‌ماوه‌ری خه‌ڵكی سته‌ملێكراوی عێراق له به‌غدا و پارێزگانی ناوه‌ند و باكوور، له یه‌كی مانگی ئۆكتۆبره‌وه دژبه هه‌ژاری و بێكاری و باروودۆخی ناله‌باری بژیوی و نه‌بوونی خزمه‌تگوزاریی هه‌روا درێژه‌ی هه‌یه و ئه‌وه‌ش له حاڵێكدایه كه عێراق ڕۆژانه به فرۆشتنی پتر له سێ ملیۆن بۆشكه نه‌وت، ئیمكاناتی ماڵیی زۆری له ئیختیار دایه. خه‌ڵكی عێراق له سیستمێك ناڕازین كه به ڕێكه‌وتن و هاوكاریی ئه‌مریكا و كۆماری ئیسلامی پێكهاتووه و ١٧ ساڵه ده‌سه‌ڵاتیان به پێی ئاراسته‌ی تایفه‌گه‌ری و ئایین له نێوان خۆیاندا به‌ش كردووه. سه‌روه‌ت و سامانی به‌رینی عێراقیان له ڕێگه‌ی دزی و تاڵانه‌وه خستووه‌ته ئیختیار خۆیانه‌وه و خه‌ڵك و كۆمه‌ڵی عێراقیان له شۆغڵ و ئیمكاناتی ژیان و خۆشبژیوی بێبه‌ری كردووه. خه‌ڵكی ناڕازی خوازیاری گۆڕینی سیسته‌می ده‌سه‌ڵات و له‌سه‌ر كار لاچوونی هه‌موو كه‌سایه‌تی و گرووپه سیاسیه‌كانن. ئه‌وان به گه‌نده‌ڵ و دز و ده‌ست نیشانده‌ی بێگانه ده‌زانن. خه‌ڵكی ناڕازی له یه‌كه‌مین هه‌نگاویاندا توانیان سه‌رۆك وه‌زیران ناچار به ئیستعفا بكه‌ن و به‌شێك له مه‌رجه‌كانیان به‌سه‌ر ده‌سه‌ڵاتداراندا بسه‌پێنن. خه‌ڵك دژی هه‌ر كه‌سایه‌تی و گرووپێكی جێنشینه كه مه‌یلی به‌ره‌و گرووپه ئیسلامیه‌كانی سه‌ربه كۆماری ئیسلامی بێت.\nبزووتنه‌وه‌ی ناڕه‌زایه‌تیی ڕادیكاڵ و مافخوازانه‌ی خه‌ڵكی عێراق به به‌رزكردنه‌وه‌ی درووشم و ده‌ربڕینی داخوازیه پێشكه‌وتووه‌كانیان له‌وانه ئه‌منیه‌ت، بنبڕ كردنی گه‌نده‌ڵی و دزی، دابین كردنی شوغڵ و ئیمكاناتی بژێوی، ئاو و به‌رق و خزمه‌تگوزاریی بارهێنان و ته‌ندرووستی، خواستی به‌شێكی به‌رینی كۆمه‌ڵگای عێراق نوێنه‌رایه‌تی ده‌كات. هه‌ربۆیه به ده‌یان ملیۆن كه‌س له خه‌ڵكی عێراق و ناوچه‌كه پشتیوانی لێ ده‌كه‌ن. سه‌ره‌ڕای ئه‌وه‌یكه تاقمی ده‌سه‌ڵاتدار و ڕه‌وته سیاسیه‌كان به‌رده‌وام هه‌وڵیان داوه تا به فریو و هه‌ڕه‌شه و ته‌قینه‌وه و ڕفاندن و تیرۆر و كوشتنی پتر له ٦٠٠ كه‌س و بریندار كردنی ده‌یان هه‌زار كه‌س، به‌ر به‌و بزووتنه‌وه‌یه بگرن، به‌ڵام هێشتا هه‌روا درێژه‌ی هه‌یه. ئه‌و بزووتنه‌وه‌یه هه‌تا ئێستا سه‌ره‌ڕای كه‌م و كوڕیه‌كانی، ده‌ستكه‌وتی زۆری به‌ده‌ست هێناوه كه هه‌روا به ئاسانی وه‌رناگیرێنه‌وه. به‌جۆرێك كه ئه‌مڕۆ بووه‌ته هێزێكی گرینگ له دیاری كردنی مه‌سیری سیاسیی كۆمه‌ڵگادا و كه‌س ناتوانێ حاشا له بوونی بكات. تا جێگه‌یه‌ك كه نه گرووپه سیاسیه‌كان و نه سه‌رۆك كۆمار نه‌یانتوانیوه كاندیدێك بۆ پۆستی سه‌رۆك وه‌زیران پێشنیار بكه‌ن كه ناڕازیان قه‌بووڵیان بێت. هاتنه سه‌ركاری محه‌ممه‌د عه‌لاویش ده‌ستبه‌جێ له‌گه‌ڵ دژایه‌تیی ناڕازیان به‌ره‌وڕوو بۆوه.\nئه‌و بزووتنه‌وه‌یه به‌رژه‌وه‌ند و قازانجی تاقمی ده‌سه‌ڵاتدار و حیزب و گرووپه گه‌نده‌ڵه‌كان و كۆماری ئیسلامی و ئه‌مریكای له عێراق خستووه‌ته مه‌ترسیه‌وه و دزی و گه‌نده‌ڵیه‌كانیانی كردووه‌ته ئامانج. هه‌ربۆیه ئه‌وانیش بوونه‌ته دوژمنی سه‌رسه‌ختی ئه‌و بزووتنه‌وه‌یه و به‌رده‌وام هه‌وڵ ده‌ده‌ن له ڕێگه‌ی هێرش و جه‌نایه‌ت و زه‌بر و زه‌نگه‌وه له‌ناوی به‌رن. كرده‌وه‌ی جه‌نایه‌تكارانه‌ی موقته‌دا سه‌در و هێرش بردنه سه‌ر خه‌ڵكی ناڕازی له به‌غدا و نه‌جه‌ف و كه‌ربه‌لا له‌ژێرناوی هه‌وڵ بۆ گه‌ڕانه‌وه‌ی باروودۆخی ئارام، به‌شێك له‌و پیلانه‌یه كه دژبه‌و بزووتنه‌وه‌یه گرتوویانه‌ته به‌ر و بڕیاره‌كه‌ی له قۆم له نێوان ئه‌و و هادی عامری به‌رپرسی حه‌شدی شه‌عبی و سپای پاسداران ده‌ركراوه. ئه‌و هێرشه وه‌حشیانه‌یه بۆسه‌ر خۆپیشانده‌ران، په‌رده‌ی له‌سه‌ر ڕوخساری جه‌نایه‌تكار و ڕیاكارانه‌ی موقته‌دا سه‌در و باقی گرووپه ئیسلامیه‌كان لادا و ڕووی ڕاسته‌قینه‌یانی بۆ كه‌سانی خۆشباوه‌ڕ وه‌ده‌ر خست.\nئه‌و بزووتنه‌وه‌یه هاوسه‌نگیه‌كی هێزی تازه‌ی له عێراق خوڵقاندووه. به په‌ره‌سه‌ندنی ئه‌و بزووتنه‌وه‌یه پێگه‌ی كۆماری ئیسلامیش له عێراق زۆر لاواز بووه. ئه‌گه‌ر سه‌رده‌مانێك ڕژیم توانیی له ڕێگه‌ی نفووزێك كه هه‌یبوو، نووری مالكیی نزیك به‌خۆی، كه له هه‌ڵبژاردنه‌كاندا له به‌رامبه‌ر ئه‌یاد عه‌لاویدا شكستی خواردبوو، بخاته سه‌ر كورسیی سه‌رۆك وه‌زیرانی عێراق، له ئێستادا ناوێرێ ته‌نانه‌ت به ئاشكرا له محه‌ممه‌د عه‌لاویش لایه‌نگری بكات.\nبه‌ڵام له ڕاستیدا نه كۆماری ئیسلامی و نه ئه‌مریكا به‌و ئاسانیه یه‌خه‌ی خه‌ڵكی عێراق به‌رناده‌ن. ڕزگاربوونی خه‌ڵك له‌ده‌ست ئه‌و ده‌وڵه‌تانه ته‌نیا له گره‌وی پێشڕه‌وی بزووتنه‌وه‌ی ناڕه‌زایه‌تی و هه‌نگاو هه‌ڵێنان به‌ره‌و شۆڕشێكی كۆمه‌ڵایه‌تی دایه به ڕێبه‌ری چینی كرێكار و باقی جه‌ماوه‌ری زه‌حمه‌تكێشی ئه‌و وڵاته. به له‌به‌رچاوگرتنی پێگه‌ی كۆمه‌ڵایه‌تی به‌هێز و خواسته ئابووریه‌كانی ئه‌و بزووتنه‌وه‌یه، ده‌توانین بڵێین كه هه‌نگاوه سه‌ره‌تاییه‌كانی ئه‌و ئاراسته‌یه هه‌ڵگیراوه. به‌ڵام كه‌م و كوڕیه‌كانیشی كه‌م نین. هێشتا ڕێبه‌ری شۆڕگێڕانه‌ی ئه‌و بزووتنه‌وه‌یه نه‌یتوانیوه له ئاست سه‌رتاسه‌ریدا به ڕاگه‌یاندنی ستراتێژی ڕوون مه‌سیری خه‌بات دیاری بكات و ڕێبه‌ریی خۆی بۆ شۆڕشی كۆمه‌ڵایه‌تیی داهاتوو له ناو دڵی كۆمه‌ڵگادا جێ بخات .\n« گیان له‌ده‌ستدانی به‌ده‌یان كه‌س له ده‌ستبه‌سه‌ركراوانی مانگی خه‌زه‌ڵوه‌ر له زیندانه‌كان\nبڵاوبوونه‌وه‌ی لیستی ئه‌و وڵاتانه‌ی كه تێیدا كۆرۆنا بڵاوبووه‌ته‌وه »


کۆدی هەواڵ: 2401\nڕێکەوتی بڵاوکردنەوە: 09:34 - 2021/06/18\nئه‌مڕۆ هه‌ینی 18ی جوونی 2021/ 28ی جۆزه‌ردانی 1400 سێزده‌هه‌مین خولی هه‌ڵبژاردنی سه‌رۆکایه‌تیی کۆمار و شه‌شه‌مین خولی هه‌ڵبژاردنی ئه‌نجومه‌نی ئیسلامیی شار و گوند ده‌ستی پێکرد و ئایه‌توڵڵا خامنه‌یی ڕێبه‌ری باڵای شۆڕشی ئیسلامیی ئێران ده‌نگی خۆی له حوسێنییه‌ی ئیمام خومه‌ینی(ره) خسته نێو سندۆقی ده‌نگدانه‌وه.\nدواتر ئایه‌توڵڵا خامنه‌یی له کۆنفڕانسێکی ڕۆژنامه‌وانیدا ئاماژه‌ی به هه‌ندێک خاڵی گرینگ کرد که بریتییه له‌مانەی خوارەوە:\nڕۆژی هه‌ڵبژاردن، ڕۆژی گه‌لی ئێرانه. ئه‌مڕۆ خه‌ڵک ده‌ورێکی به‌رچاو ده‌گێڕن. خه‌ڵک به ئاماده‌بوون له‌سه‌ر سندۆقی ده‌نگدان ڕاسپارده‌ی گشتی و بنه‌ماییی وڵات بۆ ساڵانی داهاتوو دیاری ده‌که‌ن.\nئه‌م ڕۆژه په‌یوه‌ندیی به گه‌له‌وه هه‌یه و هه‌ر کارێک که گه‌لی ئێران له‌م ڕۆژه‌دا ئه‌نجامی ده‌دات –له ئاماده‌بوون له‌سه‌ر سندۆقی ده‌نگه‌وه بگره تا پێدانی ده‌نگ- پیشانده‌ری چاره‌نووس و ئاینده‌ی چه‌ندین ساڵه‌ی ئێمه‌یه. هه‌ر به‌م بۆنه‌یه‌وە ده‌بێت هه‌مووان بەشداریی ئەم ئه‌زموونه گه‌وره نه‌ته‌وه‌یی و سه‌رانسه‌رییە بکه‌ن.\nئه‌وه‌ی که ئێمه به شێوه‌ی به‌رده‌وام خه‌ڵک بانگهێشتی به‌شداری له هه‌ڵبژاردن ده‌که‌ین، یه‌که‌مین ئه‌نجامی ئه‌م ئاماده‌بوونه بۆ خه‌ڵک ده‌گه‌ڕێته‌وه؛ هه‌ڵبه‌ت به‌م به‌شدارییه، وڵات و نیزامی کۆماری ئیسلامیی ئێرانیش هه‌ڤیازییێکی گه‌وره له بواری نێوه‌ده‌وڵه‌تی وه‌ده‌ست ده‌هێنێت.\nوه‌رن ده‌نگ بده‌ن؛ ئه‌مه بۆ داهاتووی وڵات و سه‌رجه‌م خه‌ڵک گرینگایه‌تییێکی فراوانی هه‌یه.\nیه‌ک ده‌نگیش گرینگه؛ که‌سێک نه‌ڵێت به ده‌نگی من چ شتێک ڕوو ده‌دات. ئه‌م ده‌نگه یه‌ک ده‌نگ دێته ئه‌ژمار و ده‌نگی میلیۆنی پێکدێنێت.\nزووتر ئه‌م کاره بکەن؛ کات و ساتێکی فراوان هه‌یه به‌ڵام باشتره هه‌رچی زووه ئه‌م ئه‌رکه ئه‌نجام بده‌ن.\nئینشائه‌ڵڵا خودای په‌روه‌ردگار به ده‌نگه‌کانتان به‌ره‌که‌ت بدات و بتوانن داهاتوویێکی باش بۆ وڵات بخولقێنن.\nئینشائه‌ڵڵا ئه‌مڕۆ ڕۆژی جه‌ژن بێت بۆ گه‌لی ئێران و هه‌روەهاش ده‌بێت و گه‌لیش له‌م هه‌ڵبژاردنه سوودمه‌ند ده‌بێت.